text:
Vágs kommuna er á rættari kós.
Tað sigur borgarstjórin Dennis Holm í tíðindaskriv, sum er sent miðlunum. Býráðið í Vági samtykti roknskapin fyri 2015 á býráðsfundi mánakvøldið.
Roknskapurin vísir, at inntøkurnar hjá Vágs kommunu í 2015 vóru 55,8 míó. kr., ella slakar 1,4 mió. kr. hægri enn mett í fíggjarætlanini fyri 2015.
Samlaði raksturin kostaði 43,9 mió kr. Mett var í fíggjarætlanini fyri 2015 at raksturin fór at kosta 43,8 mió kr.
Rakstrartølini hjá Vágs kommunu eru hækkaði nógv í mun til undanfarin ár, tí kommunan nú er partur av Bú- og Heimatænastuni í Suðuroynni, ið rekur eldraøki í Suðuroynni.
Eldraøkið, alt íroknað kostaði Vágs Kommunu 16,3 mió kr. í 2015, meðan inntøkurnar í smb. við eldraøkið vóru 16,7 mió kr. Høvuðsorsøkin til lutfalsliga høgar inntøkur í sambandi við eldraøkið er, at borgarar í Vágs kommunu, sum virka undir eitt nú FAS, DIS og NIS-skipanum, nú rinda skatt til Vágs kommunu. Áðrenn 1. januar 2015 rindaðu hesi ikki skatt til Vágs kommunu, men bert til landið.
Vágs komuna gjørdi í 2015 íløgur fyri umleið 5,7 mió. kr. Íløgurnar fevndu m.a. um nýgerð av vatnveitingini, har nýggj leiðing er løgd niðan á Miðvatn, higani drekkivatnið hjá Vágs kommunu nú verður tikið. Eisini vóru íløgur gjørdar á havnaøkinum, í býarfríðkan, asfaltering ymsastaðni í kommununi, umframt at nýtt økið varð keypt til víðkan av kirkjugarðinum inni í Líðini.
Úrslitið av rakstrinum hjá Vágs kommunu, sokallaða RLÚ, í 2015 var eitt avlop á 6,3 mió. kr. í mun til 1,4 mió. kr. í 2014.
Við árslok 2015 var roknskaparliga nettoskuldin hjá Vágs kommunu smáar 33 mió. kr., hetta er 6,3 mió. kr. lægri enn við árslok 2014. Leggjast kann afturat, at nettoskuldin hjá Vágs kommunu, sæð í mun til inntøkurnar, hevur ikki verið so lág í fleiri ártíggju, staðfestir borgarstjórin í Vági, Dennis Holm.


c: text/html

text:
Har er stórt arbeiðsloysi í Fraklandi. 10%, sum er á leið tað hægsta í øllum ES-londunum. Hetta roynir franski forsetin, Emmanuel Macron, at loysa við nýskipanum innan arbeiðsmarknaðin. Macron ætlar broyta 60 punkt í arbeiðsmarknaðarlóggávuni. Franska arbeiðsmarknaðarlóggávan er ein stór bók á 3300 síður, ið eitur "Code du Travail". Lóggávan, "Code du Travail" er umdeild. Av arbeiðsgevarum er hon mett at vera ein plága, men av fakfeløgum og arbeiðstakarum er hon sædd sum ein hornasteinur í franska samfelagnum. Tað fortelur DR.
Broytingarnar hjá Macron í lóggávuni skulu gera, at tað skal vera lættari hjá arbeiðsgevarum at seta og koyra starvsfólk. Hetta hevur fingið øði í fronsk fakfeløg, og hava tey megnað at fáa hundraðtúsundtals fólk út á gøturnar í Fraklandi, at mótmæla. Sambært fakfeløgum, fara broytingarnar hjá Macron fyrst og fremst at gera tað lættari hjá arbeiðsgevarum at koyra starvsfólk.
Emmaniel Macron fór á val við lyftum um at, millum annað, minka arbeiðsloysið í Fraklandi við 7% áðrenn 2022.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir

robotstxt: allowed

filter: keep


text:
Ein triðingur av øllum arbeiðsskaðum, sum verða meldaðir, henda á sjónum. Tað vísir ein umfatandi kanning, sum Annbjørg á Høvdanum, vinnusálarfrøðingur hevur gjørt.
Úrslit frá kanningini, sum varð løgd fram á Sjómannadegnum, kunnu síggjast her
Kanningin vísir, at í tíðarskeiðnum frá 1972 til 2014 vóru 12.619 vanlukkur meldaðar til vanlukkutryggingarráðið. Av hesum vóru 4.163 á sjónum og 3.407 vórðu innmeldaðar frá fiskvinnuni, ávikavist 33 og 27 prosent.
Verður hugt eitt sindur nærri at tølunum, so sæst, at so nógv teir flestu skaðarnir henda á dekkinum. Í øðrum lagi henda skaðar í maskinrúminum og lastarúminum.
Nógv teir vanligastu skaðarnir eru brilluskaðar, og síðan koma tannskaðar, lukkað beinbrot, fingrar, hendur og fótskaðar, fyri at nevna nakrar skaðar.
Skaðarnir henda av ymsum orsøkum. Ofta verða menn raktir av leysum lutum, og annars eru fallskaðarnir, sum koma av rulli, mest vanliga orsøkin.
Annbjørg á Høvdanum staðfestir í kanningini, at talið av vanlukkum er nógv lækkað tey síðstu 20 árini, og tað er helst trygdarátøkum fyri at takka, serliga lógarkravda trygdarskeiðnum til fiskimenn.
- Deyðsvanlukkurnar eru tó enn 30-40 ferðir hægri enn fyri arbeiðsfólk á landi, samanborið við onnur lond. Vit muga halda áfram við trygdarátøkunum, skráseta skaðar og gera kanningar við tí fyri eyga at læra av feilum okkara og málrætta trygdarátøkini, sigur Annbjørg á Høvdanum.
Við tað at skaðarnir oftast komast av falli, og at menn verða raktir av leysum lutum, eru nøkur átøk, sum kunnu gera stóran mun. Annbjørg á Høvdanum mælir til at tryggja arbeiðsplássið á sjónum betur.
- Tað er at binda tað, sum kann bindast, vita hvar vandapostarnir eru og halda seg frían frá teimum, og kenna hvørjir partar av kroppinum standa fyri flest skaðum og verja teir. Tað er umráðandi at brúka hjálm, sigur hon.
Í øðrum lagi ber til at fyribyrgja fallskaðum í størri mun.
- Tað er at tryggja, so tað er ruddiligt. Undirlagið kann tryggjast við at hava óslættar flatur. Og at enda skulu sjómenn hava glíðisikrar skógvar.
Tað er ikki bara spæl at vera sjómaður (Mynd: Annbjorg.weebly.com)


text:
Rættindi
Tíðirnar eru broyttar í Føroyum, vit eru farin frá at vera ein ósjónligur og nógv óttaður minnilutabólkur, sum alt ov ofta varð noyddur at liva í útlegd, til at vera ein sjónligur og virkin viðspælari í føroyska samfelagnum.
Hetta merkir tó ikki, at vit í dag eru javnsett við hinskynd í Føroyum. Tað er langt frá. Tí mugu vit áhaldandi krevja okkara mannarættindi og okkara rætt sum føroyingar.
Eina ferð koma vit á mál. Eina ferð fara vit at kunna liva og virka á jøvnum føti við allar aðrar føroyingar.
Tí sum vit hava fingið at vita, síðani vit vóru smábørn. Tað góða vinnur altíð á tí ónda, og Rom varð ikki bygdur eftir einum degi… hóast teir fingu hjálp frá mongum mætum og kreativum samkyndum monnum 🙂


text:
Jógvan Hugo Gardar
06.01.2017 - 06:15
Leitingin hjá Statoil eftir olju í Meksiko-flógvanum er miseydnað, og nú sigur leitistjórin í felagnum, Tim Dodson, at øll ætlanin skal endurskoðast.
Dodson sigur í samrøðu við Dagens Næringsliv, at sjálvt um Statoil tjenar pengarí Flógvanum, so kan man siga at íløgurnar í leitiøkjunum eru miseydnaðar.
Statoil, og táverandi Hydro sum seinni bleiv ein partur av Statoil, hava síðani aldarskiftið leita eftir eini stórari oljukeldu í USA-partinum av Meksikoflógvanum. Men farnu tvey árini er virksemið minkað munandi, og eingin nýggjur brunnur er boraður.
Í næstu viku skal Tim Dodson til Houston, har støða skal takast til um Statoil skal brúka meir orku í hesum partinum av heiminum, ella hvussu Statoil skal gera.
- Vit halda at her eru møguleikar, men vit mugu gera upp við okkum sjalvi um hvussu farast skal fram, sigur Dofson sambært Dagens Næringsliv.


text:
Ríðibreytin í Marknagili er nú stongd fyri gongufólki. Tað skrivar Føroya Ríðingarfelga á Facebook síðu síni.
Alsamt fleiri fólk velja at spáka sær eftir sonevndu Rossagøtuni, men nógv eru, sum ikki vita av at gingið eisini verður eftir kappríðingarbreytini hjá Føroya Ríðingarfelag. Talan er um langa teinin yvir á sjálva gøtuna, uppi yvir Berg Hestum.
Nú boðar Føroya Ríðingarfelag frá, at ríðibreytin er frá nú og til 3. august bert til ross. Grundin er, at reiðfólk skulu nýta kappingarbreytina til at venja og tá er ikki vandaleyst at vera á breytini. Felagið boðar frá, at pláss er vestanfyri breytina, har gongufólk, rennarar og súkklufólk kunnu ferðast eftir ístaðin.


text:
- Áhugin at súkkla við Team Rynkeby Føroyar er framvegis stórur. Seinasta freist at søkja var 18. august og inn komu 120 umsóknir. 112 umsóknir at súkkla og átta til tænastuliðið, sum tekur sær av súkklarunum og at túrurin annars gongur sum hann skal.
Hetta skrivar landaleiðarin á almenna vanganum hjá Team Rynkeby Føroyar.
2.september fingu umsøkjararnir boð um tey sluppu við ella gjørdist ov stutt á hesum sinni. Undanfarin ár hava tað serliga verið menn, ið hava søkt, og meginparturin av umsóknunum hava verið úr høvuðsstaðarøkinum. Í ár er støðan munandi broytt, tí nú er javnvág millum kynini og nærum líka nógvar umsóknir millum høvuðsstað og restina av Føroyum.
Liðið verður 50 súkklarar og væntandi 10 hjálparfólk. Av teimum 50 súkklarunum er 24 kvinnur, so tað er nærum javnstøða í hópinum og tað gleðast vit um.
Súkkling er fyri øll og hetta sæst eisini aftur í hópinum komandi ár, tí tað eru 60 ár millum elsta og yngsta súkklara, sum koma úr øllum landinum.
- Tað er sera umráðandi fyri okkum, at liðið umboðar alt samfelagið, aldurbólkar, kyn, øki og stættir, sigur Finn Danberg, landaleiðari.
Leygardagin 10. september 2016 verður innsavnaða upphæddin í ár latin Krabbameinsfelagnum á samkomu á Reinsarínum í Tórsgøtu kl. 15. Tá verður eisini 2017-liðið saman fyri fyrstu ferð.


text:
- Verkætlanin fer at vísa, hvussu føroyskir miðnámsskúlanæmingar trívast sálarliga, og um serlig øki ella skúlar í landinum, eins og kyns- ella aldurbólkar eru serliga útsett.
Tað upplýsir Granskingarráðið, sum hevur játtað 274.064 krónur frá Sjúkrakassagrunninum. Endamálið við verkætlanini er at lýsa sálarheilsuna hjá føroyskum ungdómi, m.a. tí at nógv bendir á, at sálarligir trupulleikar eru høvuðsorsøkin til fráfall á miðnámsskúlum.
Tað er felagið Føroyski Sálarfrøðingar, sum kemur at standa fyri arbeiðnum. Súsanna Skaale er verkætlanarleiðari og Annika H. Davidsen er fakligur vegleiðari. Tær eru báðar í hálvum starvi hjá Sernámi við ábyrgd fyri miðnámsskúlaøkinum.
Vitanin um sálarheilsuna hjá føroyskum ungdómum er lítil, siga tær. Fáu kanningarnar, ið eru gjørdar á økinum, vísa tó, at børn og ung stríðast sálarliga eins og børn í okkara grannalondum. Sálarheilsa og sálarligur trivnaður hevur avgerandi ávirkan á, um ung fólk megna at fullføra eina miðnámsskúlaútbúgving. Norðurlendsk gransking vísir eisini, at sálarligar avbjóðingar eru avgerandi orsøk til, at ung gevast við miðnámsskúlaútbúgvini.
- Tað, sum tykist serliga vera galdandi í Føroyum er, at long tíð gongur, áðrenn tey ungu fáa hjálp, og tá er tørvurin á vigðerð størri, enn um tey fingu hjálp fyrr. Tí hevur fyribyrgjandi arbeiði av ymsum slag avgerandi týdning á hesum øki. Fortreytin fyri at kunnu fremja neyðugu átøkini fyri føroyska ungdómin er tó, at vit hava álítandi vitan um júst sálarheilsuna hjá føroyskum ungdómi, siga sálarfrøingarnir millum annað.
Eingi tøl lýsa sum er sálarheilsuna hjá føroyskum ungdómum, og tað eru einans útlendsk hagtøl at meta seg eftir. Umráðandi er tískil at fáa til vega føroysk hagtøl, soleiðis at miðvís átøk kunnu setast í verk at hjálpa teimum ungu.
Verkætlanin endar við einari skrivligari frágreiðing og einum tilmæli grundað á úrslitini.


text:
Á aðalfundinum hjá Føroya Skipara- og Navigatørfelag hósdagin í hesi vikuni var millum annað val av nevndarlimum á skránni.
Nevndarlimir felagsins eru nú Ellintur M. Abrahamsen, Fuglafjørður. Jákup Gøthe, Nes (Eysturoy). Kristen Friis, Vestmanna. Niels J. Nielsen, Sørvágur. Annfinn Fagraklett, Norðagøta. Jan Haldansen, Vestmanna. Svenning Borg, Vágur. Leivur Christiansen, Miðvágur. Jørgen Nielsen, Norðagøta. Annfinnur Garðalíð, Skála og Elias Zachariasen, Tórshavn.
Eftir aðalfundin skipaði nevndin seg við Annfinni Garðalíð (uttast til høgru á myndini) sum formanni og Elias Zachariassen sum næstformanni, skrivar felagið á heimasíðu síni.
Arnbjørg á Høvdanum, sálfrøðingur var gestarøðari á aðalfundinum, hon skrivar í løtuni phd. ritgerð um m.a. hvønn týdning svøvnur og svøvmangul hjá mannigini hevur á trygdina umborð á fiskiskipum.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Fólkatalið var 50.250 tann 1. juli. Tað vaks við 734 fólkum ella 1,5% í 12-mánaðarskeiðinum juli 2016 – juni 2017.
Hetta kemur av stórari nettotilflyting á 440, ið er munurin millum tilflyting og fráflyting, og av einum burðaravlopi á 294, ið er munurin millum fødd og deyð. Burðaravlopið er tað størsta síðani 2007, og nettotilflytingin hevur ongantíð verið størri, undantikið 2001, tá fleiri fluttu heimaftur aftaná stóru kreppuna fyrru helvt í 1990-unum.
Og undantikið árini 2000 og 2001 hevur árligi fólkavøksturin ongantíð verið størri í tali enn nú, upplýsir Hagstova Føroya.


text:
Søga
Fyrst í
11. øld var Spanianes lutað sundur ímillum
muslimsk ríki sunnan fyri og í miðjuni og mong
kristin kongsríki norðanfyri. Í 1037 eydnaðist
Fernando av Kastilia at fullfíggjað ta mál, pápi hansara hevði sett sær; at taka grannaríkið
Léon. Men ikki fyrr enn í 1072 kendi sonur
Fernandos Alfonso 6. seg so tryggan í sæti, at hann tordi at leggja á muslimsku ríkini fyri sunnan. Stríðið vardi í 400 ár, til síðsta muslimska kongsríkið,
Granada, mátti lúta í 1492.
Trý skip úr spanska rannsóknarflotanum, sum skuldu sigla kring
jørðina við
portugisiska sjófaranum
Ferdinandi Magellan (1480-1521) sum høvuðsmanni, sigldu um tað ovurstóra
Kyrrahav. Tey komu fram á tvær smáar polynesiskar oyggjar á vegnum. Onnur var
Pukapuka. At enda kom Magellan til
Guam, størstu oynna á
Marianoyggjum, tá var manningin illa fyri, og nógvir vóru deyðir. 16. mars 1521 steig Magellan fótin á land á
filipinsku oynni
Samar, og nakrar vikur seinni drupu uppøst fólk á oynni hann. Bera eitt skip við næsta sjóloytnanti Magellans,
Sebastian del Cano (1486/1487-1526) sum skipara, kom heim aftur til Spania í
september 1522, tá hevði tað fullført fyrstu siglingarferðina um knøttin. Og umsíðir var prógvað, at jørðin var rund.
Í 1931 noyddu spanskir lýðveldismenn
Alfonso 13. kong í útlegd. Nýggja lýðveldisstjórnin førdi
sosialistiskan politikk og legði hald á góðseigarajørð og býtti út til bøndur og avmarkaði valdið hjá
kirkjuni og herinum. Á valinum í 1936 fekk
Sosialistiska Fólkafylkingin meiriluta. Tá gjørdu yvirmenn í spanska herinum, sum stuðlaðu fasistunum, uppreistur. Herovastin
Francisco Franco gjørdist oddamaður teirra. Ræðuligt
borgarakríggj brast á í landinum.
Italia sendi herlið at hjálpa
Franco, og
Týskland sendi honum hernaðarflogfør.
Sovjetsamveldið sendi stjórnini pening og vápn, men í
mars 1939 hevði
Franco tikið meginpartin av Spania. Hann gjørdist einaræðisharri, og bara ein flokkur,
Falengeflokkurin, slapp at vera.
Eftir blóðugt
borgarakríggj frá 1932-1939 tók einaræðisharrin
Francisco Franco við og stýrdi øll árini til 1975. Eftirmaður hansara,
Juan Carlos kongur 1., setti fólkaræði aftur í gildi. Nú á døgum er Spania sterkt ídnaðarland; mong fólk arbeiða eisini í landbúnaðinum, og ferðavinnan er í støðunum vøkstri. Størsta menningin og mesta virksemið er fram við strendurnar.


text:
Kvinnur kring heimin mótmæla Trump
Hetta er annað árið á rað, at skipað verður fyri einari sovendari “Women’s March”. Í dag er júst eitt ár liðið, síðan...
Nú verður ikki líka lætt at tjena pengar gjøgnum YouTube
Fyrr skuldu fólk bert hava sæð tíni sjónbond í minsta lagi 10.000 ferðir, og so kundi tú tjena pengar gjøgnum tína YouTube...
Edmund Joensen spyr Henrik Old um Selatraðarvegin
Edmund Joensen, løgtingsmaður fyri Sambandsflokkin, hevur í dag sett Henrik Old, landsstýrismanni í samferðslumálum, ein...
9.077 parkeringsbøtur skrivaðar í 2017
Føroyingar, og serliga tey í Havn, hava ilt við at stilla parkeringsskivuna ella parkera har sum básar loyva parkering


text:
Vikuskiftismøti 24. og 25. januar 2015
Leygardagin kl. 20 og sunnudagin kl. 11 og kl. 18 verða møtir í Frelsunarherinum í Tórshavn, har Poul Færø verður høvuðstalari.
les meira...
Fyrsta møtið verður leygarkvøldið kl. 20.00. Sunnudagin eru møti kl.11.00 og kl. 18.00.
Sangur, sum verður at hoyra á møtunum, er frá heimligum kreftum, mannskórið, streingjakórið og Tær fýra koma eisini at framføra. Eftir møtini er ein drekkamuður at fáa.
Vit vóna at síggja mong menniskju til møtini, tí vit liva í trongum tíðum og tað er greitt, at vit eiga at gera okkum til reiðar at møta Gudi okkara.
Øll eru hjartaliga vælkomin!


text:
Símun stakk tríggjar ferðir
1. lið29-07-2013 - Jónfinn Petursson
Effodeildin, 17. umfar: HB - NSÍ 3-2 (0-0)
Talan gjørdist ongantíð um tann stóra fótbóltsdystin, men tað stutta av tí langa er, at okkara vunnu 3-2 á gestunum úr Runavík í dag. Hóast vit til tíðir høvdu gestirnar í posanum, var torført at binda fyri, men ólavsøkan er bjargað, og fjarstøðan til hini liðini í deildini varðveitt.
Hetta var fyrsti dysturin hjá Heðini Askham sum NSÍ-venjara, og hansara menn høvdu lisið væl uppá og góvu okkara monnum góða mótstøðu. Dysturin byrjaði javnt, men so við og við koma okkara meira við, og hóast møguleikar vóru til mál, kom einki mál í fyrra hálvleiki.
Lagið var gott í hálvleikinum, men vit kendu okkum ikki heilt álvulig við støðuna. Tað gingu tó bara 9 minuttir av seinna hálvleiki, so vóru vit á odda. NSÍ-verjan kiksar eina afturlegging, og so er Símun leysur og skorar trygt til 1-0. Henda støðan helt sær eina tíð, men í 70. minutti er toppskjúttin hjá NSÍ har og javnar til 1-1 eftir horna.
Javnleikurin var ikki heilt í tráð við dystargongdina, og í 74. minutti er dagsins maður, Símun Samuelsen, aftur framvið. Hann gerst brádliga leysur móti NSÍ-málinum og setir bóltin trygt í netið til 2-1.
Nakrar minuttir seinni fáa okkara fríspark úr góðari støðu. Fleiri halda seg til, men endin er, at Símun tekur frísparkið og setir tað trygt í netið til 3-1. Hattrikk til Símun og nú sá gott út hjá okkum.
Nakrar minuttir seinni ger ein verjuvilla, at Árni Frederiksberg hjá NSÍ gerst púra leysur og minkar um munin til 3-2. Henda støðan helt sær til dystarenda, og sostatt vunnu okkara dystin.
Samanumtikið var sigurin tryggur, og tískil eru okkara framvegis 7 stig á odda í deildini. Næsti dystur er við Stórá í Trongisvági sunnudagin.
KOYR Á, HB!!!
HAGTØLINI
Effodeildin, 17. umfar ólavsøkudag 29. juli 2013 kl. 16:00 í Gundadali
HB – NSÍ 3-2 (0-0)
1-0 Símun E. Samuelsen 54
1-1 Klæmint A. Olsen 70
2-1 Símun E. Samuelsen 74
3-1 Símun E. Samuelsen 81
3-2 Árni Fredriksberg 87
Liðið: Teitur M. Gestsson – Pál Mohr Joensen, Jóhan Troest Davidsen, Gunnar H. Haraldsen, Jógvan Rói Davidsen, Bárður Olsen, Fróði Benjaminsen (liðsk.) – Christian R. Mouritsen, Kristin R. Mouritsen, Andrew av Fløtum (Heini Vatnsdal 64)
Óbrúktir eykaleikarar: Hans Jørgensen, Bartal Wardum, Bárður J. Heinesen og Tróndur Jensen
Á beinkinum: Oddbjørn Joensen, Jón Simonsen, Jan F. Jensen og Heðin Weihe
Dagsins maður: Símun E . Samuelsen
Gul kort: Fróði Benjaminsen og Símun E. Samuelsen
Reytt kort: -
Dómari: Petur Reinert
Hjálpardómarar: Jan á Líðarenda og Kristian Sofus Petersen
4. Dómari: Rói Jacobsen
Myndir: Finnbogi Arge


text:
05. Feb 2016
Til VFF Cup 2016 er øll effoliðini uttan B68, sum fer á venjingarlegu í Íslandi taka lut í kappingini hesiferð. Harumframt roynir venjarafelagið við nýggjari kapping fyrrapartin leygardagin sum er fyri lið sum ikki leika í effodeildini. Í ár luttaka fýra lið í hesi kappingini.
01. Feb 2016
Í samband við at VFF Cup verður í Tórshavn vikuskiftið 13 februar, hevur venjarafelagið árligan aðalfund. Aðalfundurin verður í Bowling høllini á Hálsi leygrdagin 13. februar 2016 kl. 12.00Skráin fyri aðalfundin er: 1. Formansfrágreiðing um farna árið. ...
18. Nov 2015
Einki er størri fyri ein venjara enn at verða heiðraður og viðurkendur av sínum starvsfeløgum, verður mangan tikið til.
21. Jul 2015
Fyrr í ár skipaði venjarafelagið fyri kunningar ferð til Íslands, har venjarar fingu høvið at vitja fleiri feløg á Reykjavíkar leiðini.


text:
16 viðurkendir og virðisløntir leikir av pallum í Reykjavík, Stockholm, Oslo, Helsinki, Keypmannahavn og aðrastaðni í Evropa.
Í døgunum 24. – 28. mai fáa føroyingar eitt serstakt høvi at uppliva tað allarbesta av norðurlendskum sjónleiki. Skráin er sera fjølbroytt og vendir sær til bæði børn og vaksin við øllum frá finskum splattaraporno, svenskum klovnasorgarleiki, Álendskum sjómannaleiki, heimasýningum av Eitt dukkuheim til enduruppseting av væl umtóktu føroysku leikunum Jørðin er eitrað og Veitsluni.
DAGARNIR 2016 eru sostatt ein forkunnugur møguleiki at ogna sær bæði klassiskar, frekar, stuttligar, syrgiligar og óvæntaðar sjónleikaupplivingar.
Leikirnir, ið verða framførdir, eru hesir: Dark Side of The Mime, Flugo!, Eitt dukkuheim og Jørðin er eitrað.
DAGARNIR 2016 eru fyriskipaðir av Leikarafelag Føroya í tøttum samstarvi við Norðurlandahúsið og Tjóðpall Føroya, har flestu sýningarnar vera. Men spælt verður, sum sagt eisini aðrastaðni á forkunnugum og óvæntaðum støðum, millum annað á granskarasetrinum Inova, har íslendingar pallseta eina IKEA ferðaskrivstovu, og ein leikur er skipaður sum ein gongutúrur í Havn.
Orðaleyst splattaraporno, klovnarí, heimasjónleikur og føroyskir krígsveteranar
Leikbólkurin Takomo Theatre, ið bæði vann heiðurin fyri besta leik og besta leikara í Finnlandi í 2014, vitjar við leikinum Dark Side of The Mime. Ein leikur sum tekur teg á bóli við sínum freka skemti, men sum tú samstundis eisini fert at elska. Takomo Theatre mælir til, at tú bjóðar tínum vinfólkum, familjuni, grannanum og kanska serliga tínum argasta fígginda við til hesa framførslu.
Svenski leikbólkurin The Miracle Nuts framførir hugtakandi familjuleikin Flugo!, ið byggir á upplivingar hjá trimum klovnum í Za’atharisleguni í Jordan – fyribilsheimið hjá hundraðtúsund sýriskum børnum, ungum og gomlum, sum flýggja undan einum ógvusligum kríggi.
Kendi klassikarin Eitt Dukkuheim, eftir Henrik Ibsen. er ein tann mest spældi leikurin í øllum heiminum. Við hesi uppsetingini hjá donsku Fix & Foxy og Teatergrad vitja vit føroysk heim í Nólsoy og Hvalvík, har áskoðarin verður boðin innar í stovuna til heimasjónleik. Júst so sum Ibsen sjálvur vildi, at sjónleikur skuldi vera: Sum veruliga lívið, við veruligum menniskjum við veruligum trupulleikum í veruligum heimum.
Tey sum ikki sóu áskoðara- og ummælararósta leikin Jørðin er eitrað á Tjóðpallinum í vár, fáa nú aftur møguleikan. Jørðin er eitrað er ein nýskrivaður føroyskur leikur, ið byggir á samrøður við veteranar og avvarandi umframt journalistiskt og vísindaligt tilfar. Hann er leikstjórnaður av Maritu S. Dalsgaard. Av ummælarunum framúr væl móttikin, lýstur sum ein politiskur leikur og eitt nýbrot innan føroyskan sjónleik tá ið hann varð frumsýndur á Tjóðpalli Føroya í mars 2016.


text:
Granskingaráhugamál
• Søguvísindalig háttaløg
• Politiska søga Føroya
• Klaksvíkar søga
• Kristindómur í søgukritiskum høpi
Nýggjastu útgávurnar
- Saman við Gesti Hovgaard og Beintu í Jákupsstovu (ritstj.): Vestnorden – nye roller i det internationale samfund. Fróðskapur, Tórshavn, 2014
- Lagt útgávu til rættis fyri Tjóðveldi: Thorsteinsson, Jákup: Loysingarpolitikkur í 1940-árunum. Við serligum atliti at virki Erlends Paturssonar. Sprotin, Vestmanna, 2014
- Uppreistur í Klaksvík – læknasetanin sum elvdi til uppreistur - s. 10-52. Fróðskaparrit 60, Fróðskapur, Tórshavn 2013
- Frá tilboði til læknastríð – søguvísindalig háttaløg, uppgávur og keldur - 281 s. Fróðskapur, Tórshavn 2013


text:
Jens Olivur Lisberg
Jens Olivur Lisberg (føddur 24. desember 1896 í Fámjin og deyður 31. august 1920) var løgfrøðilesandi í Keypmannahavn, og gjørdist kendur eftir at hann saman við øðrum gjørdi Merkið. Hinir báðir í gjørdu føroyska flaggið vóru Janus Øssursson úr Havn og Pauli Dahl úr Vági. Ninna Jacobsen, systir mótadesignaran Liffu Gregoriussen, seymaði síðan sjálvt flaggið eftir skitsu teirra.
Jens Oliver Lisberg gjørdist tann fyrsti, ið heysaði flaggið í Føroyum, tað hendi 22. juni 1919, tá hann var heima í summarfrí í heimbygdini Fámjin og heysaði flaggið eftir gudstænastuna í Fámjins kirkju fyri fyrstu ferð á føroyskari grund. Hetta var nokk tað ið gjørdi, at hann fekk størstu æruna av at hava gjørt Merkið, sjálvt um teir tríggir gjørdu tað í felag.
Lisberg doyði av lungnabruna í Fámjin hin 31. august 1920, áðrenn hann náddi at gera seg lidnan við lesnaðin í Danmark. Upprunaflaggið hongur inni í Fámjins kirkju.


text:
• EBSCO MASTER FILE
Dátugrunnur við umleið 2.000 tíðarritum o.l. - mest á enskum máli. Meginparturin av tilfarinum er í fullum teksti.
• STUDENT RESSOURCE CENTER
Her finnur tú hóp av greinum í tíðarritum og avísum umframt ymisk skjøl, uppslagsverk og eisini myndir og ljóð- og sjónbandafílur.
• INFOMEDIA
Í hesum grunninum eru fleiri enn 8 milliónir greinir úr donskum bløðum og faktíðarritum.
• ATEKST
Greinir úr fleiri enn 30 av teimum størstu dagbløðunum í Norra. Bert atgongd frá Landsbókasavninum og Handilsskúlanum í Kambsdali.
TÍÐARRIT
Eitt talgilt bókasavn, har atgongd er til væl av tí prentaða mentanararvinum: bløðum og tíðarritum í Føroyum, Íslandi og Grønlandi.
Í løtuni eru 23 føroysk talgild tíðarrit í hesum savninum.
• ACCESS SCIENCE
Stór almenn náttúruvísindalig alfrøði. Greinir um fak og evni, vísindafólk, greiningar av hugtøkum. Við nógvum myndum og sjónbandafilmum.
• OXFORD REFERENCE ONLINE
Fleiri enn 100 orðabøkur og fakorðabøkur um ymisk evni, eitt nú list, bókmentir, læknafrøði, søgu, teldufrøði, náttúrufrøði, átrúnað, samfelagsfrøði o.m.


text:
Lær grundstingini í broderí til føroysk klæðir| Kvøldskeið | 22. januar 2018
Lær stingini nú og verð liðug til Ólavsøku :)
MAX 12 pláss | Tekna teg nú!
- Hevur tú ætlanir um at fara at brodera fyrri- og turriklæði tín sjálvs, dóttrina ella kanska svigerdóttrina?
- Ella kundi tú hugsa tær at brodera vestin til mannin, sonin ella svigersonin?
- Kundi tú hugsa tær at lært - ella fingið uppfríska - ymisku grundreglurnar fyri broderí?
- Hvussu var tað nú man gjørdi bløðini til blomstrini? Hvussu gjørdi man ketusting?
- Hvussu fær man tað at síggja pent út?
Kom og fá íblástur frá multilistakvinnuni
Astrid Andreasen
Á skeiðinum lærir tú grundprinsippini fyri brodering. Tú lærir m.a.:
- flatseym
- kontursting
- ketusting
- knútar
Gjørdi brúðargávuna til krúnprinsaparið!
Astrid hevur designað føroysku klæðini, sum krúnprinsaparið fekk í brúðargávu frá Føroyum. Millum annað hevur hon valt litirnar, umframt at teknað og brodera fyrri- og turriklæði hjá Mary og vestin hjá Fredrik.
Undirvísari: Astrid Andreasen
Seinni árini er hon kanska mest kend fyri at hava teknað og staðið fyri tí sermerktu altartalvuni í Vestmanna kirkju.
At hava við
- Nál við broddi
- Broderítrá - ymiskar litir, um tú eigur. Blankt silki er best, sigst ;)
- Broderí ring - um tú eigur ein
Øll fáa ein stoffprøva á 30x30 cm. av ullintum stoffi at brodera á.
Broderíringurin hjá tær kann tí ikki vera størri enn 20 cm. í diametur.
Legg til merkis, at tað eru ikki øll sum brodera við broderíringi, so tað er ikki neyðugt at keypa ein bara til hetta kvøldið.


text:
Orð: Lina Sandell
Lag: Erik G. Geijer
Týtt: Victor Danielsen
1. Eg droymdi um lukku, um friðin at ná
í heiminum her eina tíð;
hvør lukka í sálini kann halda á,
tá Jesus ei býr henni í!
Mær vantaði nakað, eg visti ei, hvat;
men millum tey glaðu eg friðleysur sat
her á foldum.
2. Eg søkti og søkti, men gleðin, eg fann,
ein skuggi og dreymur bert var;
og burtur sum luftsjón í oyðimørk svann
hin lukka, ið tyktist so nær.
Eg kendi meg standa á svíkjandi grund,
og friðloysið øktist bert stund eftir stund
mær í brósti.
3. Tá – hoyrið, tit treingjandi, hoyrið meg tó,
og prísið tí vini, eg fann –
tá hoyrdi mítt hjarta eitt gleðiligt ljóð,
og dagur í sálini rann:
Hygg, fullgjørt er alt, ja, fullgjørt fyri teg,
tí alt, sum teg nívir, tók Jesus á seg –
alt er fullgjørt!


text:
Megnaðu akkurát ikki brekkuna
myndir22-05-2016 - Jónfinn Petursson
Effodeildin, 12. umfar: HB – NSÍ 3-4
Ódámliga gongdin heldur fram. Vit hava fingið eitt av fimtan møguligum stigum í fimm teimum seinastu dystunum og nú eiga ávaringar klokkurnar at ringja í skiftirúminum.
Fyrri hálvleikur í dag var ikki so góður. Nógv spæl aftur og fram og aftur og fram og aftur og fram og aftur og fram. Ein av dagsins allar bestu, Teit Jacobsen, royndi seg nakrar ferðir, men kom bólturin innfyri, var eingi at taka ímóti.
Verjupartin var tó okkara hælsina í dag. Ein vandaleysur bóltur verður sendur fram í okkara brotsteig og hóast fýra mans standa á linju og málmaðurin eigur at verða klárur aftanfyri, toyggjur Jóhan seg eftir bóltinum at skalla bóltin burtur.
Endin av hesum vandaleysa bóltin er, at Árni Fredriksberg ótarnaður fær send eina langa sending inn fyri. Á baklunjuni fær Pól Johannes Justinussen skallað bóltin í málið. Ein sonn gáva sum gestirnir takkaðu fyri.
Sum sagt trillaðu vit bóltin væl okkara millum, og hóast vit royndu at leggja trýst á móti endanum av fyrra hálvleiki, var tað, tað. Gestirnir lúrdu eftir møguleikum og smekkaðu til tá høvið beyðst.
Beint fyri hálvleik høvdu vit havt bóltin hinumegin miðjuna í smáar tíggju minuttir uttan nakað enda úrslit. NSÍ vinnur bóltin av okkum og endin er áleyparin hjá hinun, sera teatralskt dettur í okkara brotsteigi. Eiler er eiðasørur og letur seg lupa til brotsspark. Klæmint A. Olsen takkar fyri næstu gávuna og skorar trygt.
Nú var einki annað at gera enn at herja á. Tað gjørdu vit eisini væl í seinna hálvleiki. Bartal varð skiftur út fyri Poul og beinanveign kom lív í.
Dagsin maður, Poul Ingason, setti pannuna á eitt horna tá bara seks minuttir vóru leiktir av seinna hálvleiki og fekk spenning í. Vit komu beinanvegin aftur í vandamiklar støður, og okkara menn vóru sum hamskiftir.
Tíverri er verjuparturin hjá okkum bara ikki nóg góður fyri tíðina, og bæði teirra mál til 3-1 og 4-2 vóru regulerir verju- og teljifeilir. Tó, málið hjá Petur Knudsen var væl avgreitt av unga framherjanum, men 4-2 nevna vit einki um, annað enn at Pól Johannus Justinussen kom væl upp í støðuni.
Teit var ein knassi í dag, og hann strýddi seg til innlegg beint eftir tímaslagið. Poul var klárur og sendi bóltin í neti. Beint fyri málið hjá NSÍ til 4-2, átti Teit at javnað. Men onkursvegna fekk hann sent bóltin framvið málinum eftir at vit umvegis stongina og verjubein áhaldani høvdu skotið á málið hjá Símun Rógva Hansen.
Beint fyri leiklok minkaðu vit aftur um munin. Teit verður illa viðfarin av Símuni Rógva og Øssur sendur brotssparkið í máilð.
Vit royndu okkum síðan við tveimum desperatum sendingum inn í brotsteigin hjá NSÍ, men tíverri megnaðu vit ikki at beina bóltin í málið.
Altso, vit taptu aftur í dag og eru nú í fríðum falli. Tað sum ikki mátti henda, hendi, og nú mugu okkara venjarar seta seg í krókin at hugsa tingini ígjøgnum.
Men, potentialið í liðinum er til nógv meira enn stigatalvan sigur, og fáa vit leysgivið hetta, fer gongdin helst at betrast. Vit gleða okkum tó til næsta dysti, sum verður torføra uppgávan móti Víkingi í Sarpugerði.
KOYR Á, HB!!!!
HAGTØLINI
Effodeildin, 12. umfar sunnudagin 22. mai 2015 kl. 15.00 í Gundadali
HB – NSÍ 3-4 (0-2)
0-1 Pól Johannus Justinussen 10’
0-2 Klæmint A. Olsen 42’ (br.)
1-2 Poul Ingason 51’
1-3 Petur Knudsen 59’
2-3 Poul Ingason 61’
2-4 Pól Johannus Justinussen 75’
3-4 Øssur Dalbúð 90’ (br.)
Liðið: Teitur M. Gestsson – Magnus Egilsson (Fróði Benjaminsen 67), Jákup F. Hansen, Jóhan Troest Davidsen (liðsk.) Jógvan Rói Davidsen, Bartal Wardum (Poul Ingason 46), Trónur Jensen, Rókur av Fløtum Jespersen, Ari Mohr Olsen (Adrian Justinussen 72). Teit Jacobsen og Øssur Dalbúð
Óbrúktur eykaleikari: Niklas Thomsen og Heri H. Mohr
Gult kort: Ari Mohr Olsen, Øssur Dalbú og Fróði Benjaminsen
Á beinkinum: Jan Dam, Albert Ellefsen, Tróndur Vatnhamar, Heðin Weihe og Uni Nielsen
Dagsins maður: Poul Ingason
Dómari: Eiler Rasmussen
Hjálpardómarar: Andrew Christiansen og Georg N. Rasmussen
4. dómari: Rói Jacobsen


text:
Milja R. Simonsen: 6 mál móti B68/NSÍ. Mynd: Rakul Hansen/HB.
Tveir góðir sigrar til kvinnurnar
Kvinnur13-04-2013 - Jónfinn Petursson
1. deild kvinnur (4) HB - B68/NSÍ 13-0
2. deild kvinnur (1) B36 - HB 0-1
Besta og næsta kvinnulið okkara leiktu landskappingardyst á Tórsvølli í gjár, ávíkavkist móti B68/NSÍ og B36. Samanlagda liðið av Skálafjørðinum fekk rættuliga oyruni í maskinuna, meðan hjá 2. deild varð talan um ein smalan, men góðan sigur móti grannunum fyri sunnan, og teir eru altíð góðir.
Milja R. Simonsen gjørdist stóri málslúkurin við tveimum hattrikkum. Henni á baki kom Heidi Sevdal við fýra málum. Elsa Maria Isaksen gjørdi tvey og Lív F. Arge skoraði eitt mál.
Helst eru orð fátøk í tílíkari støðu, men tað stutta av tí langa er, at kvinnurnar hava fingið einga ótrúliga góða byrjan uppá kappingarárið 2013.
Komandi tveir dystirnir skulu tó vísa okkum hvussu langt kvinnurnar hjá Allani eru komnar, tí næstu dystirnir eru móti fleirfaldu Føroyameistarunum úr KÍ. Fyrst leika vit í landskappingini fyri síðan aftur at møta KÍ í steypakappingini.
Næsta kvinnulið okkara var eisini á vølli í gjár, tá B36 tók ímóti. Aftur her megnaðu okkara kvinnur at hála ein sigur í hús. Hildur Egilsdóttir gjørdist matchvinnari tá honn í seinna hálvleiki skoraði einasta málið í dystinum.
Vit fegnast um góðu sigrarnar og frálíku gongdina hjá kvinnunum. Hjartaliga til lukku og takk fyri gott undirhald.


text:
Myndir: HB vann 4-1 á 07 Vestur
ítróttur03-06-2017 - 19:52 - Jóanis Albert Nielsen
07 Vestur tók í dag móti HB á nýggja vøllinum á Dungasandi í Sørvági.
Sigast má, at 07 Vestur fekk eina dreyma byrjan uppá dystin, tá ið Søren Nielsen legði heimaliðið á odda 1-0 eftir brotsspark tá ið 7. min. vóru farnir. Rókur av Fløtum Jespersen javnaði fyri HB við einum sera góðum langskotið tá ið eitt gott korter var leikt av fyrra hálvleiki. Liðini spældu javnt upp móti hvørjum øðrum í fyrra hálvleiki, og hálvleiksstøðan var eisini 1-1.
Í seinna hálvleiki var HB nógv tað betra liðið. Aleksandar Stankov legði HB á odda tá ið 8. min. vóru farnir av seinna hálvleiki. Símun Samuelsen økti um munin løtu seinni til 1-3. Sebastian Pingel staðfesti sigurin tá ið hann skoraði eitt sera vakurt mál. Sí tær seinastu myndirnar, og forsíðu myndina. HB vann dystin 1-4.


text:
Summir menn koma ov tíðliga – aðrir koma ordiliga
15-10-2015
Soleiðis ljóðar áheitanin í átaki frá Ferðslutrygd og Tryggingarfelagnum Føroyum, sum skal fáa ungar bilførarar at halda hámarksferðina. Vit vita, at ov nógv ferð er tann orsøkin, sum oftast gongur aftur í ferðsluvanlukkum, har onkur doyr ella fær álvarsligan skaða.
Filmur á sosialum miðlum
Í átakinum síggja vit ungan mann í flottum bili. Ein dreymamaður. Bæði hann og bilurin hava alla røttu útgerðina. Hann freistast tó ikki at trýsta ov hart á spitaran. Framvið honum fer ein bilur fyri og annar eftir við vøkrum gentum, sum hyggja langtandi eftir hinum hóvliga. Endin er kanska óvæntaður: Í eygunum á gentunum er tann hóvligi hetjan fram um teir, sum koyra ov skjótt. Sí filmin her.
Filmurin, sum er ætlaður 18-24 ára gomlum ungum, er at síggja á internetinum og í biografum.
Janus Rasmussen, kendur frá Byrta, hevur framleitt nýggja tónleikin til filmin.
32 % siga seg halda hámarksferðina
Longu tá koyrt verður 10 km/t skjótari enn hámarksferðina, økist vandin at doyggja í samanstoyti munandi. Gallupkanning frá apríl í ár, vísir, at stórur partur av føroyingum fara lætt um hámarksferðina. Bert 32 % siga seg vanliga koyra 80 km/t á landsvegi. Restin sigur seg vanliga koyra skjótari: 53 % siga seg vanliga koyra 90 km/t, meðan 13 % siga seg vanliga koyra 100 km/t.
Ung koyra í stóran mun ov skjótt
Millum 18-24 ára gomul, siga 19 % seg halda hámarksferina, meðan bert 15 % av 25-49 ára gomlum gera tað. Millum fólk í fimtiárunum eru 34 % sum siga seg halda hámarksferðina. Ikki fyrr enn millum tey sum eru 60 ár og eldri, er tað fjøldin, tað vil siga 65 %, sum sigur seg halda halda seg til teir 80 km/t.
Føroyingar vilja hava økt politieftirlit og sjálvvirkandi eftirlit
Spurd, hvat føroyingar halda skal til, fyri at fáa teir at halda hámarksferðina, vísir gallupkanningin, at á 1. plássi liggur meiri politieftirlit, hetta svara 30 %. Næstan líka nógv, 27 %, svara, at sjálvvirkandi eftirlit, har mynd verður tikin, er besti hátturin. Á 3. plassi við 19 %, liggur hægri bót til ferðsyndarar.
Tí er tað ein stórur bati at seta ferðina eitt sindur niður
Fleiri, sum eru fyri álvarsligum ferðsluvanlukkum, eru sjálv uttan skuld í hendingini. Tú kanst vera á skeivum staði skeivu tíðina. Men hetta er ikki galdandi fyri fjøldina. Menniskansligir feilir liggja aftanfyri næstan allar deyðsvanlukkur á vegunum, vísa útlendskar kanningar. Hámarksferðin er sett, fyri at ferðandi skulu hava eitt trygdarskotbrá, um tað gongur galið. Koyrir tú ov skjótt, tekur tú bæði av tínum trygdarskotbráði og tí hjá øðrum. Vilt tú gera títt til at gera ferðsluna tryggari, skalt tú halda hámarksferðina. Fyri flestøll okkara merkir tað bert at seta ferðina eitt lítið sindur niður. Gera øll tað, ger tað stóran mun:
- Halt hámarksferðina í góðum líkindum
- Set ferðina hóskandi niður, tá líkindini eru ivasom
- Hav atlit fyri øðrum í ferðsluni
- Legg uppí, um tú ert ferðafólk, har koyrt verður ov skjótt.
Filmur fyri eldri í næstum
Hesin filmurin er fyrri partur av átakinum, sum skal fáa føroyingar at halda hámarksferðian. Seinni filmurin vendir sær til føroyingar 25 ár og upp. Hesin kemur um tvær vikur.
Les meiri um Gallupkanningina og samanhangin millum ferð og deyðsvanlukkur og um ferð í ferðsluni.
Løgreglan ger ferðkanningar, meðan átakið er.
« Aftur


text:
Úrslitið av kommunuvalinum í Klaksvík fer at avgera innihaldið í komandi fiskivinnunýskipan.
Góðu klaksvíkingar. Komandi býráðsval er einki minni enn eitt lagnuval fyri okkum norðoyingar. Sum fíggjarnevndarlimur í Klaksvíkar kommunu er tað mín skilda, at kunna borgararnar í Klaksvíkar kommunu um, at fiskivinnunýskipanin, ið landsstýrissamgongan ynskir at seta í verk, fer at steðga góðu og støðugu framgongdini, ið okkara lokalsamfelag hevur verið fyri síðstu árini.
Síðstu mongu árini – eftir kreppuna í 2008 – hava vit í Føroyum havt eina støðuga framgongd í nærum øllum samfelagnum. Ein framsíggin skattaskipan, eitt sterkt vinnulív og ein borgarlig samgonga á Føroya Løgtingi hevur givið kommununum vøkstur. Ikki minst í Klaksvík, hava vit upplivað hendan vøkstur.
Aftaná 01. januar 2018 fer ein nýggj tíð at seta sín dám á okkara tilveru.
Í Klaksvíkar kommunu eru samfelagsligu sveiggini søguliga tætt knýtt at gongdini hjá lokala vinnulívinum og fyritakseminum. Søguliga góðu og minni góðu árini, ið Klaksvíkin hevur verið ígjøgnum, eru tengd at gongdini hjá lokala vinnulívinum. Trivnaðurin í býnum bæði mentunarliga, fólksliga og hugsjónaliga, er ankraður í einum sterkum og fjølbroyttum vinnulívi.
Nýggja rákið frá landspolitisku samgonguflokkunum er ein hóttan móti rakstri, rættindum og sjálvum tilverugrundarlagnum undir stórum parti av okkara lokala vinnulívi. Vit sakna, at lokalpolitisku feløgini í Klaksvík hjá teimum flokkum, ið fremja hesi álop, vísa hesum sentralistiska ráki aftur. Vit sakna, at sentralistisku floksleiðslurnar fáa mótspæl frá lokalfeløgunum norðanfjørðs. Fólkaflokkurin er einasti flokkur, ið hevur greiðan boðskap og stendur sterkur saman, um at verja og tryggja okkara lokala vinnulív eftir 2018. Vinnulívið er grundsúlan undir okkara vælferð.
Góðu Norðoyingar. Farið á val og standið saman við okkum! Veljið tykkara fólkafloksumboð inn í Klaksvíkar býráð! Vit vilja tryggja okkara lívsgrundarlag og lata landsmyndugleikarnar hoyra tykkara borgarligu rødd. Við eini atkvøðu til Fólkaflokkin hoyra lokalu landspolitikkararnir tykkara rødd – og soleiðis venda vit gongdini!
Eyðstein Poulsen – Fíggjarnevndarlimur – Klaksvíkar Býráð


text:
1. lið20-09-2017 - Jónfinn Petursson
Effodeildin, 23. umfar: NSÍ – HB 2-3
Hóast vit høvdu stýr á vertunum, bleiv tað dekan ov spennandi móti endanum. Men vit megnaðu at standa ímóti og vunnu, tá alt kom til alt, ein góðan og fult uppibornan sigur við Løkin í kvøld.
Veðrið var bara á heilt góðari leið, tá menn gjørdu seg klárar til dyst millum NSÍ og HB við Løkin í kvøld.
Men, men, men. Ljósviðurskiftini eru - akkurát sum flest alla staðni á leikvøllum í Føroyum - út av lagi vánalig. Seinasta korterið mátti ein satt at siga gita sær til, hvat hendi. Nú mugu avvarandi myndugleikar taka seg saman og seta feløgunum krøv til ábøtur, ella mugu dystirnir ikki ásetast um kvøldið so seint á árinum.
Annars løgdu liðini bragdliga fyri og komu fram til hampuliga støður. Vit vóru tó skarpari enn vertirnir, og longu tá tíggu minuttir vóru leiktir, var 1-0 til okkum.
Frálíki Daniel Johansen, sum í dag leikti á vinstra bakki, sendi eitt super gott innlegg innfyri, og inni undir málinum var dagsins maður, Sebastian Pingel, klárur og stútaði bóltin í netið.
NSÍ legði okkum undir stórt trýst restina av hálvleikinum. Samstundis gjørdu teir tó merkiliga nógvar feilir í uppspælinum. Hetta áttu vit heilt greitt at fingið meira burturúr.
Betuel Hansen kom til stórsta møguleikan fyri vertirnar, tá hann seks minuttir eftir okkara mál varð spældur leysur. Tíbetur fyri okkum fór skotið framvið málinum.
Vit komu í fleiri góðar støður, og eitt nú Adrian royndi seg nakrar ferðir við góðum skotum. Eisini Pingel royndi seg stutt fyri hálvleik, men skotið varð rættað av og endaði inni hjá Karstin Hansen í NSÍ-málinum.
NSÍ helt áfram at trýsta í seinna hálvleiki, men sum heild var lítið og einki høpi í teirra uppspæli. Alt ov nógvar langar sendingar í vón um at vengur ella framherji megnaðu at gera okkurt.
Hetta gav pláss í hinum endanum, og ein tílík støða endar við, at Daniel sendur enn ein innbjóðandi bólt inn í brotsteigin. Øssur tekur ímóti og hóast trongt er, megnar hann at venda sær og tess vegna blíva púra leysur. Ísakalt sendi hann bóltin í málið til 2-0. Hetta var, tá lítil tími var leiktur.
Tá stórt korter var eftir, upplivdu vit tað, fáur hevði væntað. Vit fáa eitt fríspark í góðari støðu beint uttanfyri brotsteigin væl í vinstra borði. Jógvan Rói ger ikki mætari enn at senda bóltin flott í máliðdygst við nærmasta trýkant. Super mál og fyrsta hjá honum síðan 2015.
Vit lógu nú og lúrdu eftir kontramøguleikum, og vertirnir blivu meira og meira ráðaleysir. Tíverri komu teir við í dystin aftur.
Sjey minuttir fyri leiklok kom Árni Frederiksberg í góða og innbjóðandi støðu, og við sera góðum langskoti sendi hann bóltin í handara málhorn uttan møguleika hjá Teiti at verja fyri.
Nú kom rættuligt lív í við Løkin, og NSÍ legði enn meira fyri. Hóast tungt trýst hendi einki fyrr enn djúpt inni í yvirtíðini.
Helst vóru vit longu farnir inn í umklæðingarhølið, tí ein bóltur, ið við helst eiga at fáa burtur av vandaleið, dettur niður fyri føturnar á Pætur Hentze, og so var støðan 2-3.
Tíbetur hendi ikki meira, og tá Lars Müller endiliga bríkslaði av, kundu vit loksins fegnast um ein góðan og fult uppiborðnan sigur við Løkin.
Frálíkt undirhald og góð upptakt til risadystin komandi sunnudag við Djúpumýrar, tá KÍ tekur í móti.
KOYR Á, HB!!!!
HAGTØLINI
Effodeildin, 23. umfar mikudagin 20. september 2017 kl. 18.00 við Løkin
NSÍ – HB 2-3 (0-1)
0-1 Sebastian Pingel 10’
0-2 Øssur Dalbúð 59’
0-3 Jógvan Rói Davidsen 68’
1-3 Árni Frederiksberg 83’
2-3 Pætur Hentze 92’
Gult kort: Sebastian Pingel og Jákup Pauli Breckmann
Liðið: Teitur M. Gestsson – Daniel Johansen, Bartal Wardum, Johan Troest Davidsen (liðsk.), Jógvan Rói Davidsen, Adrian Justinussen (Símun Samuelsen 72), Rókur av Fløtum Jespersen (Hjalti K. Djurhuus 82), Tróndur Jensen, Heri H. Mohr, Sebastian Pingel (Jákup Pauli Breckmann 87) og Øssur Dalbúð
Óbrúktur eykaleikarar: Bjarti V. Mørk, Hans Jákup Annfinsson og Ari Mohr Jónsson
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Sebastian Pingel
Dómari: Lars Múller
Hjálpardómarar: Jan Hermansen og Jan Andreasen
4. dómari: Rúni Gaardbo


text:
Orsøkirnar til at eg bjóði meg fram sum valevnið fyri tjóðveldisflokkin eru fleiri, tað gevur seg sjálvt, at eg takið undir við stevnumið flokksins, um einar frælsar Føroyar, annars hevði eg ikki bjóða meg fram her. Eg velji tjóðveldisflokkin av somu orsøk, sum flestu sambandsfólk velja Sambandið, orsaka av tryggleikanum.
Vit hava fyrr brent okkum av falska tryggleikanum í ríkisfelagsskapinum, og tað er ótrúligt at ein flokkur sum bara hevur henda falska tryggleika at bjóða er stórsti flokkur á tingið. Tryggleikin er í mínari verð, at sjálvur avgera sína lagnu, í einum fullveldi eru tað vit, og bert vit sum taka avgerðirnar, og hetta er neyðugt fyri at skapa ein virðiligan og tryggan gerandisdag, sum tjóð, sum fólk og sum einstaklingar í tjóðini.
Eg vil verða við til at tryggja at hetta samfelagið sum vit skulu byggja verður eitt gott samfelag. Eg havi mannarættindini sum hjartamál, og vil eg arbeiða av heilum hjarta fyri at skapa eitt samfelag har pláss er fyri øllum, og øll fáa somu rættindi.
Eitt annað hjartamál er umhvørvið, Sjálvstýrisflokkurin hevur umsitið Umhvørvismál seinastu seks árini, og eg havi sera trupult við at síggja tær stóru hugsjónirnar á umhvørvisøkinum hjá Eyðun Eltør. Umhvørvið er eitt tað mest týdningarmikla málið í heiminum, og eg vil arbeiða fyri at einar frælsar Føroyar heldur ikki verða eftirbátar á tí økinum.
Eg væntið at eg kann geva flokkinum nakrar atkvøður sum hann annars ikki kann verða vísur í, sum rappari í MC-hár, popp vertur í ÚF, Klummuskrivari á Sosialinum og almennur persónur sum heild, eri eg eitt kent annlit, og mínar meiningar um t.d. mannarættindini og umhvørvismál eru kendar millum manna. Eg meti eisini, at eg kann taka atkvøður frá hinum stuttliga flokkinum. Seti navnið hjá mær á listan, fyri mína skuld, fyri tykkara skuld og fyri Føroyar.


text:
Flogbóltsfelagið Fleyr bleiv stovnað 4. mai 1977. Stovnarar vóru: Herman Lindberg, Gordon Ejdesgaard og Finnbogi Arge.
Felagsins formenn ígjøgnum søgu felagsins hava verið:
11. Lena Hallgren (2016 -
10. Heini Weihe (2013 - 2016)
9. Jan Jakobsen ( 2011 - 2013)
8. Janus úr Dímun ( 2007 - 2011)
7. Líggjast Høgnesen
6. Rosa Jacobsen
5. Jan Hentze
4. Julian Eliasen
3. Jóna Jacobsen
2. Niclas Joensen
1. Herman Lindberg
Til kalendaran omanfyri skal viðmerkjast, at tað er skráin, sum liggur hjá FBF, sum er galdandi. Tað kunnu koma broytingar, og tað kann henda, at vit ikki fáa dagført alt beinanvegin alla tíðina.


text:
Ein leiðsla er niðurlaðing.
politikkur03-03-2017 - 09:42 - Jóanis Nielsen
Trupuleikar á Landssjúkrahúsinum verða ikki loystir við at oyðileggja vælvirkandi sjúkrahúsið í Klaksvík.
Tað sum als ikki var við í arbeiðssetninginum, verður nú tað fyrsta, sum landsstýriskvinnan, Sirið Stenberg ætlar at gera. Hon ætlar at skipa alt sjúkrahúsverkið sum eina organisatión við einum ovasta leiðara. Í praksis verður tað hesin, sum tekur avgerðirnar.
Leiðslan á Klaksvíkar Sjúkrahúsi við bestu trivnaðarkanningini, bestu skoðsmálum í spillfeskari dygdarmeting og sum ongar trupulleikar hevur við at fáa læknar, skal niðurlagast ! Alt skal nú stýrast úr miðstaðarøkinum. Um hetta var í privata vinnulívinum, so høvdu slíkar disponeringar fingið avleiðingar. Never change a winning team.
Bara ein ovasti leiðari .
Landsstýriskvinnan sigur, at lokalu staðbundnu leiðslurnar eisini vera í organisatiónini. Men tað er ein og bara ein ovasti leiðari, og tað er hann, sum tekur avgerðirnar fyri øll trí sjúkrahúsini.
Hvar er javnaðarflokkurin í hesum ? Javnaðarflokkurin, sum ferð eftir ferð, bæði áðrenn og eftir valið førdi seg fram við , at vit skuldu hava lokalar leiðslur á øllum trimum sjúkrahúsunum. So seint sum 3. Januar 2017 gjørdi løgmaður Aksel Jóhannesen greitt í Degi og Viku, at hann tók ikki undir við tilmælinum um eina leiðsla í sjúkrahúsverkinum.
Gongur sum landsstýriskvinnan vil, so verður settur ein ovasti leiðari fyri øll trí sjúkrahúsini.
Fyrst bleiv føðideildin tikin av Klaksvíkar Sjúkrahúsi og nú er ætlanin at hava eina leiðslu fyri øll trí sjúkrahúsini.
Nei henda samgonga hevur ikki verið góð fyri Norðurøkið. Fyrst arbeiðsplássini hjá sjómanninum á uppboðssølu og nú byrjanin til niðurlaging av Klaksvíkar Sjúkrahúsi.
Elsebeth Mercedis Gunnleygsdóttur
Løgtingskvinna


text:
Jógvan Hugo Gardar
03.12.2016 - 23:43
Tað vóru russiskir diplomatar sum stóðu aftanfyri søgligu OPEC-semjuna, vil tíðindastovan Reuters vera við. Tíðindastovan hevur tosa við fleiri keldur kenna til samráðingartilgongdina.
Mikudagin samdust OPEC-londini um at minkað um dagligu oljuframleiðsluna til 32,5 milliónir føt. Sambært Reuters høvdu russiskir diplomatar og Vladimir Putin forseti ein týðandi leiklut tá roynast skuldi at finna eina semju millum Saudi Arabia og Iran. Tey tvey OPEC-londini sum standa longst frá hvør øðrum.
Samrøður millum Putin, Mohammed bin Samlan varakrúnprins í Saudi Arabia, ovasta leiðaran í Iran Ayatollah Ali Khamenei og forsetan Hassan Rouhani, vóru tær sum at enda góvu úrslit, og semjan kundi undirskrivast, skrivar Reuters.
Putin og Samlan hittust í september í samband við G20-fundin. Á fundinum samdust teir um at bæði londini høvdu brúk fyri einum hægri oljuprísi, og teir valdu at leggja aðrar ósemjur, sum til dømis um kríggi í Sýrialandi, til síðus.
Partarnir skulu hava funnið eina semju har Saudi Arabia skuldi minka mest um oljuframleiðsluna, samstundis sum Iran slapp at framleiða meir. Fyri at hetta skuldi lata seg gera samdust partarnir um at Iran ikki skuldi fara út og breggja sær av at hava vunnið ein sigur í OPEC. Iranski oljumálaráðharrin, Bijan Zanganeh, ið er kendur fyri at vilja práta við miðlafólk, helt seg kúrran aftaná fundin mikudagin, og helt seg burtur frá miðlafólkunum.
Eitt av ivamálunum hevur verið um Russland vil góðtaka at minka um sína oljuframleiðslu. Russland góðtók eina minking uppá 300.000 føt um dagin. Hetta verður álíkavæl ikki mett sum nakað stórt offur fyri Putin og Russland. Siðani i summar hevur Russland nevniliga økt um sina dagligu oljuframleiðslu við 520.000 føtum.


text:
Nú altjóða arbeiðaradagur er, eiga vit jú eisini at lesa onkra yrking, sum hevur í sær okkurt um arbeiðaran. Hvør er betri til at lýsa slíkt, enn okkara egni Jóanes Nielsen. Her er yrkingin “Í mínum landi” úr savninum Pinnabrenni til sosialismuna frá 1984.
Í mínum landi
Í mínum landi
sita trúgvandi menn við ræðið,
seinførir, óreinir,
spell
eingin dómadagur er til.
Í mínum landi
spákar moralurin við lakktasku
heilin skorin úr løgregluni,
opið fylt við politiksum lurtitólum.
Mítt land sum flest onnur
ein hjartafeilur,
arbeiðararnir sveittandi við pumpurnar
kreppa í innvølunum
dreymarnir sigldir upp á turt.
her er alt
uttan uppreisturin.
Jóanes Nielsen
Eisini haldi eg, at tað hevði verið gott at hoyrt John Lennon sungið sangin “Working class Hero”.
OMR


text:
Felagssskapurin Bláa Krossi, ið virkar fyri fyribyrgjan og viðgerð innan rúsdrekka- og rúsevnismisnýtsu, hevur sett 64 ára gamla Petur Jákup Petersen - vanliga nevndur Dakku - í starv sum aðalskrivari. Starvið er áramálsett í eitt trý ára skeið.
Felagssskapurin upplýsir í skrivi sent miðlunum, at Dakku Petersen hevur drúgvar leiðsluroyndir, bæði sum arbeiðsformaður og vinnulívsmaður – í Føroyum og uttanlanda. Sum kommunupolitikari hevur hann gott innlit í politisku skipanina. Á fyribyrgingarliga økinum hevur Dakku verið við til at skipa Bingju-projektið “Liv Lívið” hjá Bláa Krossi, sum var á tónleikafestivalunum í fjør.
Hann hevur í nógv ár verið ein drívmegi í sjálvbodna arbeiðinum hjá Bláa Krossi, har hann bæði hevur verið við til at stovna handlar og sum formaður í bygginevndini staðið á odda fyri byggingini av Blákrossheiminum á Nesi. Dakku skal saman við landsnevndini skipa arbeiðið kring landið. Hann tekur við starvinum 1. maj.


text:
Tað er rættiliga ymiskt, hvørja trygd bjargararnir hava tørv á, tí summir teirra hava egnar ella arbeiðsgevaratryggingar, men samanumtikið er talan um eina loysn, sum javnsetur allar bjargarar, sigur Regin Jespersen, formaður í LFB við Dimma.fo.
Seinastu tíðina hevur bjargingarbáturin hjá Havnar Bjargingarfelag, LÍV, staðið á landi, tí eingin trygging var galdandi fyri bjargararnar, eins og bjárgingarbátarnir hjá hinum feløgunum í LFB lógu, men nú er ein brúkilig tryggingarloysn funnin, so allir bjargingarbátar í felagnum eru fult virknir, umframt at bjarging kann fara fram á landi, tá tørvur er á tí, sigur formaðurin í felagnum við Dimma.fo.
Tryggingaravtalan inniber, at sjálvboðin bjargingarfólk, sum eru skrásett í einum bjargingarfelagi, og sum koma til skaðis í átøkum á landi ella á sjógvi, ikki hava inntøkumiss í sambandi við óarbeiðsføri. Treytin fyri endurgjaldi er, at skadda bjargingarfólkið er fevnt av arbeiðsskaðatryggingarlógini, sigur landsfelagið.
- Vit hava fingið eina góða tryggingaravtalu, ið er til gagns fyri sjálvboðin bjargingarfólk, sum gera eitt stórt og týdningarmikið arbeiðið fyri tilbúgvingina í Føroyum. Bjargingarfeløgini hava yvir fimti ár á baki og útinna hjálpararbeiði í mun til borgarar og samfelagsvirðir í breiðum týdningi. Í hesum hjálpararbeiði fyri landsins tilbúgving, sum til tíðir ikki er vandaleyst, er alneyðugt við nøktandi tryggingarviðurskiftum, sigur Regin Jespersen.


text:
Opið hús í Kollafirði 25 januar 2014 uml 55 fólk møttu upp
Camping.fo hevur leiga seg inn í skótahúsið Túgvan, ætlanin er at hava fundir har og at hava opið 1-2 ferðir um mánan til kaffi prát og kanska okkurt temakvøld eisini at selja ymiskt
camping.fo bjóðaði kaffi og køkur í dag, mega flott kaka av einum bili og
campingvogni, sum kona Ivan hevur gjørt, fantastiska flott :o)
Nummarplátan IS sum Ivan Skorheim og so 313 sum er nummari hjá Anders And :o)
Kakan hevur allar detaljur við :o)
Herlon hyggaði sær óført :o)
faroecamping.dk v/Lars og Birgit komu við bløðum og gávu, filmar um camping
FLOTT
Marna stríðist, gjørdi kaffi og helt skil á :o)
Gott lag á fólki
Køka smakkaði sera væl
Ivan og Krissolvur í holt við at støvsuga og vaska gólv :o)
camping.fo hevur nakað av ymiskum at selja, fólk keyptu eitt sindur :o)
Eitt sera væleydna tiltak
Vónandi koma nógv hugskot um hvat vit kunnu brúka hølini til


text:
Eiríkur Örn Norðdahl verður leiðari á Bókmentaverkstovuni á Ungum í Føroyum 2018. Her er heilsan hansara til tykkara: Hey Eg eiti Eiríkur Örn Norðdahl, eg eri íslendskur høvundur, yrkjari og …
les meira →
Súni Joensen verður leiðari á Ljósverkstovuni á Ungum í Føroyum 2018. Her er heilsan hansara til tykkara: Og Guð segði: “Verði ljós!” Og tað varð ljós. Og har sá …
les meira →
Sámal Blak verður leiðari á Myndlistaverkstovuni á Ungum í Føroyum 2018. Her er heilsan hansara til tykkara: Hey “Ungu í Føroyum” Eg eiti Samal, eri føddur og uppvaksin í Havn …
les meira →
Heri Joensen verður leiðari á Tónleikaverkstovuni á Ungum í Føroyum 2018. Her er heilsan hansara til tykkara: “Halló tit! Eg eiti Heri og eg skal vera verkstovuleiðari í tónleiki. Eg …
les meira →
Vinn og vel tær listatilfar fyri 2000 kr! Freistin til Plakatkappingina hjá Ungum í Føroyum er farin, men av tí at ov fá uppskot eru komin inn, vilja vit geva …
les meira →
Ung í Føroyum snýr seg um at læra nýtt og skapa áhugaverd og spennandi listaverk saman við øðrum. Verkstovurnar: Á verkstovunum sleppa tit at arbeiða saman við øðrum ungum við …
les meira →
Allar verkstovur arbeiða fram ímóti at hava nakað at sýna tá stevnan endar. Stóri pallurin í Norðurlandahúsinum stendur til reiðar til øll sløg av framførslum og úti í forhøllini kunnu …
les meira →
Ert tú 13 og enn ikki fylt/ur 19 kanst tú tekna teg til Ung í Føroyum. Tað er líkamikið hvar í landinum tú býrt, øll sleppa við. Vit gista saman, …
les meira →
Tit kunnu teknað tykkum til stevnuna við einhvørjum at sýna fram, antin á palli ella á framsýning. Tit, sum velja at taka av hesum møguleikanum, hava fyrimun at sleppa á stevnuna …
les meira →
Ung í Føroyum er ein listastevna fyri ung í Føroyum millum 13 og 19 ár. Ung í Føroyum er framførslur, verkstovur og góður felagsskapur millum skapandi ung í Føroyum. Her …
les meira →


text:
Team Rynkeby Føroyar í París
Vit í Krabbameinsfelagnum ynskja tykkum øllum vælkomnum til París - eitt megnaravrik.
Heilsan til Team Rynkeby Føroyar frá Jákup N. Olsen formanni
Tað er ein langur teinur og til tíðir ein sera strævin túrur. Tá kann vera, at nøkur tykkara hugsa, at hetta er ov strævi - eg havi hug at gevast. Tá
Ferðin til París byrjar hósdagin 2. juli
Í samband við at Team Rynkeby Føroyar fer úr Føroyum hóskvøldið 2. juli við Norrønu, skipar Krabbameinsfelagið fyri móttøku í Østrøm kl.18.00 sama dag
Gangi hálvmaraton - Lutakast um gávu, vinnarin funnin
Í samband við gangi hálvmaraton sum Krabbameinsfelagið skipaði fyri leygardagin 13. juli var lutakast millum allar luttakarar um eina gávu frá Gurið P
Krabbameinsfelagið skipar fyri bólkaferð til Edinburgh fyri familjur at børnum sum hava ella hava havt krabbamein
Kom við Foreldrabólkinum hjá Krabbameinsfelaganum til Edinburgh vikuskifti 14. – 17. august 2015. Endamálið við túrinum er at vera saman við øðrum fam
Fyrsta gangi hálvmarathon hjá Krabbameinsfelagnum eydnaðist sera væl.
125 fólk luttóku á gangi hálvmarathon hjá Krabbameinsfelagnum sum var í samband við Tórshavn Maraton leygardagin 13. Juni 2015.
Kom og gang hálvmaraton við Krabbameinsfelagnum 13. juni 2015
Tað er mangan drúgvur dystur at stríðast við krabba. Við at ganga hálvt maraton vilja vit í Krabbameinsfelagnum gera vart við tað stríðið. Hetta er e
Krabbameinsfelagið fegnast um aldursmark fyri solariumnýtslu
Løgtingið hevur samtykt at banna nýtslu av solariumsól fyri ung undir 18 ár. Hetta er í tráð við tilmæli í Krabbameinsætlanini og hjá heimsheilsufelag
Bót til Bata skipar fyri hugnakvøldið mikukvøldið 20. mai kl. 19.00
Petur Elias Nielsen fer at greiða, hvussu tað var at vera maki, tá konan bleiv rakt av bróstkrabba. Hugnakvøldið verður mikukvøldið 20. mai 2015 kl
Krabbameinsfelagið hevði aðalfund týskvøldið 21. apríl 2015.
Á skránni var nevndarval. Fyri vali stóðu Aibritt á Plógv og Sonja Nielsen. Aibritt á Plógv ynskti ikki afturval. Í hennara stað var Durita Tausen
Skeið í húð og andlitsrøkt fyri kvinnur við krabbameini
Krabbameinsfelagið skipar saman við Make-up Store fyri skeiði í andlitsrøkt og at leggja make upp. Skeiðið, sum er fyri kvinnur við krabbameini, verð
Jim Reeves í Trongisvági til frama fyri Krabbameinsfelagið
Leygarkvøldið 18. apríl kl. 20.00 verður stór konsert í ítróttarhøllini í Trongisvági. Tá trínur Jens Lisberg á pallin, við framúr góðum tónleikarum o
Grannakaffi 2015 gav Krabbameinsfelagnum umleið hálva millión krónur.
Leygardagin 14. mars fór tiltakið Grannakaffi hjá Krabbameinsfelagnum av bakkastokki fyri fyrstu ferð kring landið (okkurt einstakt uttanfyri landodda
Væleydna ráðstevna
Leygardagin 7. mars skipaði Undirlívsbólkurin hjá Krabbameinsfelagnum fyri stórari ráðstevnu í miðbýnum í Havn í samband við at bólkurin fylti 10 ár.
”Verjan av børnum og ungum má koma fram um atlit til vinnuna”
- Tað er okkara vón, at uppskotið hesa ferð verður samtykt, soleiðis at stig verður tikið til at verja børn og ung undir 18 ár. Hetta er eitt greitt o
Innbjóðing til fund hjá sjálvhjálparbólkinum "Menn sum hava, ella hava havt, prostatakrabba".
Fundurin verður mikukvøldið 18. mars 2015 frá kl. 19.00 til 21.00 í hølunum hjá Krabbameinsfelagnum úti á Grønlandsvegi 58, í Havn.
Ráðstevna um krabbamein í undirlívinum
Ráðstevnan er skipað við fyrilesturi og verkstovum. Fyrilestrahaldari er Pernille Jensen, yvirlækni, PhD Gynækologisku deild, Odense Universitetssjúkr
Freistin longd
Vegna stóran áhuga er freistin at gerast vertur til Grannakaffi flutt til týsdagin 3. mars 2015 - vit fegnast um góðu undirtøkuna
Kvøld fyri kvinnur og menn, ið hava ella hava havt móðurmerkjakrabbamein.
Bólkurin fyri tey , ið hava ella hava havt móðurmerkjakrabba, hittist til prát og hugnaliga samveru mikukvøldið 25. februar 2015 kl. 19.30 - 21.30, í
Fingu 260.000 krónur til børn við krabbameini
Vit eru ómetaliga takksom fyri ta stóru undirtøkuna, vit framvegis hava í øllum landinum, segði Finn Danberg, liðleiðari hjá Team Rynkeby í Føroyum


text:
Geodátur eru tað sum manna millum verður nevnt kort, men at hesi í dag eru teldutøk opnar fyri nógv fleiri møguleikum. Geodátur umfatar nógv sløg av kortum: teknisk kort, topografisk kort, myndakort, hæddarmodel, matrikulkort og adressukort
Geodata deildin á Umhvørvisstovuni mennir tað geodetiskta grundarlagið, ger kort til Føroyska samfelagið og rekur ein geodataportal(www.kortal.fo).
Ein stórur trupulleikin hevur øll árini verið, at øll ikki hava havt somu atgongd til geodátur.
Um geodátur eru frí og ókeypis, fæst munandi størri nytta av teimum:
- at øll hava altíð atgongd til geodátur tí tey verða tøk á netinum.
- at geodátur eru dagførd og øll brúka somu originalu dátur.
- at dagføring verður gjørd eftir føstum leisti og óneyðugt verður av brúka tíð uppá at fáa kommunur av verða við.
- at smásøla av kortum, sum kann vera tíðarkrevjandi, verður minni.
- at privatar fyritøkur kunnu útvikla forrit (apps) og menna nýggj kort.
Sáttmáli verður gjørdur millum Talgildu Føroyar og Umhvørvisstovuna um frí og opin geodátur.
Hildið verður áfram við dronufotografering av býum og bygdum, eins og tað var gjørt fyri Tórshavn og Klaksvík í 2015. Miða verður eftir, at allir býir/bygdir verða fotograferaðir triðja hvørt ár.
Restin av landinum verður avmyndað við satelittmyndum hvørt 5 – 10 ár. Kort verða framhaldandi dagførd eftir uppmátingum, dronumyndum og satelittmyndum.


text:
Framløgan, har Høgni fer at vísa tekningar og myndir og greiða frá tilgongdini og byggingini, verður í Perluni í Havn klokkan 16 nú sunnudagin.
Høgni T. Hansen er partur av Falco Arkitekter, og hevur saman við starvsfeløgum sínum teknað serstøku útbyggingina av omanfyri nevnda miðnámsskúla. Fyri hesa útbygging fingu Falco Arkitekter í 2011 virðismettu Store Arne arkitektavirðislønina. Ikki færri enn 101 uppskot komu inn til almennu arkitektakappingina.
Fyrilesturin/framløgan, sum er almenn og ókeypis, endar við orðaskifti um tað, sum Høgni ber fram.


text:
Føroyskur uttanríkispolitikkur
18. mai 2016
Edmund Joensen og Poul Michelsen, kjakast um støðuna á uttanríkispolitiska økinum hjá londunum í Ríkisfelagsskapinum
Edmund Joensen, løgtingsmaður fyri Sambandsflokkin og Poul Michelsen, landsstýrismaður í Uttanríkis- og Vinnumálum, kjakast um føroyskan uttanríkispolitikk í Sjónvarpinum, 17. mai 2016.
Skift verður orð um m.a. Taksøe-Jensen-frágreiðingina og aðrar spurningar á uttanríkispolitiska økinum hjá londunum í Ríkisfelagsskapinum, t.d. um møguleikar og forðingar.
Lurtað og hygg her: Kjak í Dagur & Vika
RN
Aftur


text:
Heðin Mortensen 20.12.2017 (15:33)
Greiðið so hasa krúlluna!
Nú jólini standa fyri durum, vil eg heita inniliga á Kristinu Háfoss, Eyðgunn Samuelsen og Anniku Olsen um at fara aftur til samráðingarborðið, so sáttmálin hjá pedagogunum ikki verður jólatrøll. Og somuleiðis vil eg heita á Pedagogfelagið um at vera til reiðar at samráðast – ongantíð ov skjótt!
Øll duga at síggja, at fæst ikki faklig javnstøða, har útbúgvingarnar eru skipaðar eftir sama leisti, blívur »krúllan« við at vera har, so tí ræður um at fáa greitt hana nú.
Eg taki fult undir við, at funnin verður ein góð og virðilig avtalu, har sama útbúgvingarstig gevur somu løn, tí vit hava ikki brúk fyri stríði á jólum, men friði.
Heðin Mortensen
býráðs- og løgtingsmaður
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað almenna er almennir myndugleikar og fyrisitingar- og tænastustovnar. Tað almenna fevnir um fýra undirgeirar: Heimastýrisfyrisitingina, kommunurnar, ríkisfyrisitingina og sosialar grunnar. Tænasturnar, sum tað almenna veitir, eru m.a. undirvísingar- heilsu-, almannatænastur, í høvuðsheitum fíggjaðar av skatta- og avgjaldsinntøkum.
Uppgerðin av fíggjarviðurskiftunum hjá tí almenna er grundað á almennar roknskapir, men víkir í ávísum førum frá hesum roknskapum. Eitt nú verður virksemi hjá almennum stovnum, sum í stóran mun verða fíggjaðir av brúkaragjøldum og sølu, ikki roknaðir sum partur av almennari fyrisiting og tænastu, hóast teir liggja í almennum roknskapum. Dømi um slíkar stovnar eru Rúsdrekkasølan, Apotekið. Hesar verða, eins og almenn partafeløg, gjørdir upp saman við vinnufyritøkum.
- Almennu útreiðslurnar vóru 7.738 miljónir í 2013. Av hesum fóru sløk 67 % til almanna-, heilsu- og undirvísingarmál, og sløk 12 % til vinnumál.
- Inntøkurnar hjá tí almenna vóru 7.371 miljónir í 2013. 82 % stavaðu frá skatti, avgjøldum og sosialum tryggingargjøldum, meðan 12 % komu úr danska ríkiskassanum.


text:
VOICE & CELLO Katarina & Svante
Duoin byrjaði sum ein familjufyritøka. Til dópir og brúdleyp. Til føðingardagar og jarðarferðir. Støð har familjur koma saman og tónleikur er í mipunktinum. Har vóru eisini tvær aðrar týdningarmiklar orsøkir til at tey einans spældu saman til á tílíkum løtum. Við tveimum smáum børnum kundu tey ikki fara á konsertferð saman - onkur mátti vera heima og ansa børnunum.
So duo repertoirið varks úr ongum til at tey góvu eina fløgu út í oktober 2015 - í takt við at børnini eru vorðin vaksin.
Fyrsti sangurin, tey spældu saman var Eyes of a Child - ein sangur, sum tey eisini skrivaðu saman. Tað var á sumri 1999, tá tey júst høvdu fingið sítt fyrsta barn, sonin Joel. Til navna-hátíðarløtuna hjá dóttrini Siri í 2000 framførdu tey "performed ”Det växer från Edens tider”. Tá vinmaður Svante, klarinettleikarin Martin Fröst giftist framførdu tey "Kiss" hjá Prince í eini kirkju og tá ein annar vinmaður, klaverleikarin Pöntinen, helt føðingardag, sundu tey "We Walk in a fog". Hendan framførslan hevði við sær at tey fingu møguleikan at spæla fløguna inn í 2015
KATARINA HENRYSON, sangari og ein av stovnarunum av The Real Group
SVANTE HENRYSON, selloleokari, multi-instrumentalistur, tónaskald
Svante Henryson
Svante Henryson vaks upp í Umeå, har hann byrjaði tónleikaleiðina sum el- og kontrabasist innan rokk og jazz. Eftir at hann hevði lisið m.a. á Tónlistaháskúlanum í Prag, fekk hann sum yngsti perósnur nakrantíð starv sum solo-bassistur í Oslo Filharmoniini.
Eftir hetta hendi ein tónlistarlig kúvending og hann flutti til USA fyri at blíva elbasistur í einum heimskendur orkestri, sum spældi harðan rokk. Á teimum mongu og longu konsertferðunum lærdi hann seg enn eitt ljóðføri - sellona. Sermerkti spælistílurin hjá honum flytir mørk í bæði klangi, teknikki og ikki minst í mun til tónleikasløgini, hann spælir.
Við sínum trimum ljóðførum flytir Svante set ótálmaður runt í einum óvanliga stórum tónlistarligum spektrumi. Imponerandi listin av kendum samstarvsfelagum hansara innan alskyns sjengrur er vitni um hetta.
Svante Henryson er limur í Kungliga Musikaliska Akademien, og listarligur leiðari fyri Umeå Kammarmusikfestival.
Í 2014 varð hann kosin at vera ársins tónleikari av P2:s Jazzkatten og í 2015 fekk hann Tónlistavirðisløn Norðurlandaráðsins.


text:
Aftur í gjár legði ein grind beinini í Hvannasundi. Norðoyðingar hava verið hepnir við nógvari grind í summar. So nógvari, at tørvurin er nú fyribils nøktaður í Norðoyggjum.
Teir umleið 30 hvalirnir ið løgdu beinini í Hvannasundi í gjár, 200 skinn, fara tískil til bygdirnar Skála, Skálafjørð og Oyndarfjørð í Runavíkar kommunu. Tað skrivar heimasíðan hjá Runavíkar kommunu.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Gamalt geislavirkið burturkast, sum USA goymdi undir grønlendska innlandsísinum, kann nú koma undan kavi aftur, tí innlandsísurin bráðnar og minkar.
Hesum boðaðu vísindafólk sambært Reuters frá fríggjadagin.
Talan er um leivdirnar av amerikansku hernaðarleguni Camp Century, ið varð bygd í 1959 í útnyrðingspartinum av Grønlandi. Hetta var í sambandi við, at USA kannaði møguleikarnar fyri at gera eina støð í Arktis at skjóta kjarnorkurakettir frá.
Í 1967 gjørdi USA av at taka leguna burtur. Brennievni og annað burturkast varð goymt 35 metrar niðri í ísinum, harímillum eisini geislavirkið kølievni, og hildið varð, at náttúran fór at goyma hetta í allar ævir.
Men sum støðan er nú, og við tí ferð, sum ísurin bráðnar, vænta vísindafólk, at ísurin, sum í løtuni fjalir burturkastið, kann verða burtur áðrenn komandi aldarskifti.
Kanningin, sum fólk av lærdu háskúlunum í York í Kanada og í Zürich hava gjørt, metir, at umleið 200.000 litrar av dieselolju og kølievni frá einum kjarnorkureaktori, sum varð brúktur til at veita streym, eru grivin í ísinum.
”Hetta er eitt nýtt slag av politiskari avbjóðing, sum vit mugu hugsa um,” sigur veðurlagsfrøðingurin William Colgan frá York University, sum hevur verið við til at gera kanningina.
Um ísurin bráðnar, kann tað, sum er grivið í ísinum, harímillum biologiskt, kemiskt og radioaktivt burturkast, koma fram aftur og órógva vistskipanina á staðnum.
Kanningin staðfestir eisini, at tað hevði verið ógvuliga kostnaðarmikið at tikið burturkastið upp og beint fyri tí nú. Mælt verður í staðin til at bíða, til ísurin er so mikið bráðnaður, at tað fer at nærkast, og so taka støðu til ta tíð.
Kelda: Reuters


text:
Normand Flipper.
Sáttmálar til fýra Solstad-skip
Solstad Offshore hevur gjørt sáttmálar og sáttmálaleingingar fyri fleiri av veitingarskipum sínum.
Sáttmálarnir, sum allir hava gildi frá mai og juni í ár, vara tilsamans í umleið 500 dagar og umfata veitingarskipini Normand Flipper, Normand Aurora, Normand Skude og Normand Naley.
Sáttmálarnir, sum allir hava gildi frá mai og juni í ár, vara tilsamans í umleið 500 dagar og umfata veitingarskipini Normand Flipper, Normand Aurora, Normand Skude og Normand Naley.
Partarnir vilja ikki út við, hvat sáttmálarnir bera í sær í krónum og oyrum, upplýsir Solstad Offshore í eini fráboðan til keypskálan í Oslo.
Kelda: maritime.no


text:
Elsubeth Fossádal er júst vorðin liðug við útbúgving sína sum serlækni í almennum medisini – vanliga nevnt kommunulækni.
Elsubeth hevur tikið fimm ára serlæknaútbúgvingina á Landssjúkrahúsinum og hjá Kommunulæknaskipanini, har hon hevur verið í læknaviðtalini í Miðlon í Tórshavn, hjá ávikavist Kára Jacobsen og Katrin Danielsen.
Hetta skrivar Landssjúkrahúsið á heimasíðu síni.
Elsubeth starvast í løtuni á Medisinska deplinum á Landssjúkrahúsinum.
Í Føroyum er útbúgving av serlæknum í almennum medisini skipað í samstarvi millum Landssjúkrahúsið, Kommunulæknaskipanina og Videreuddannelsesregion Øst í Danmark.
Kelda og lesið meira: Ls.fo


text:
Nýggjastu tíðindini
Melda til tíðindabræv
Tíðindi - 4. mars 2013
FSF ynskir við hesum at heita á feløg og avvarðandi at eftirkanna, at øll spæliloyvi eru í lagi, nú eitt nýtt kappingarár stendur fyri framman
Um eina lítla viku verður fótbóltsárið 2013 av álvara skotið í gongd, og fyri framman stendur væntandi eitt spennandi kappingarár.
Flestu kappingarnar eru lagdar til rættis, og so er klárt hjá leikarum og leiðarum, og ikki minst áskoðarum, at fara til dyst.
Men fyri at kappingin kann verða avgreidd so smidliga sum tilber, er av stórum týdningi, at ØLL spæliloyvi eru í lagi, ÁÐRENN kappingin byrjar.
Hetta er galdandi fyri allar leikarar, ið luttaka í kapping, sum Fótbóltssamband Føroya skipar fyri, frá Effodeildini til Gentur U8, bæði í landskapping og steypakapping.
Um øll spæliloyvini eru í lagi, verður ikki neyðugt at avgera dystirnar á skriviborðinum hjá Aganevndini.
Eitt hugskot er, at allir venjarar, líkamikið hvat lið teir venja, kanna eftir, at teirra leikarar hava síni spæliloyvi í lagi.
Um okkurt spæliloyvi ikki er komið í rættlag, áðrenn kappingi fer í gongd, verður viðkomandi venjari biðin um at seta seg í samband við egið felag ella skrivstovuna hjá FSF, so leikari og spæliloyvi kunnu verða skrásett. Við hesum kann leikarin luttaka í dysti og kappingum, uttan at bera ótta fyri, at liðið seinni verður dømt at tapa á skriviborðinum.


text:
Fiskivinnunýskipanin kostar kommununum 130 milliónir
Dan Klein --- 04.11.2017 - 09:00
Ein partur av nýskipanaruppskotinum er at flyta 130 milliónir úr kommunukassunum og inn í Landskassan.
Sambært tí tilfari, sum Fiskimálaráðið hevur sent Ríkisumboðnum, sum so aftur hevur sent Nationalbankanum upplýsingarnar, so má ætlanin verða, at flyta 130 milliónir úr kommunukassunum og yvir í Landskassan.
Undirritaði fekk í summar skjal úr fiskimálaráðnum við útrokningum av tilfeingisgjaldi. Og tað framgongur rættuliga klárt, at ein partur av ætlanini er at lækka hýruna hjá fiskimonnum 652 milliónir. Hesar 652 milliónirnar eru partur av tilfeingisgjaldinum, sum sigst verða 1 milliard.
Havi fyrr víst á, at stórur partur av tilfeingisgjaldinum longu er goldið og tí verður talan í stóran mun um flytingar heldur enn nýggjar inntøkur. Skattur er jú longu goldin av lønini. Men tað missa kommunurnar.
Um vit seta skattaprosenti til 20% so fer Fiskivinnunýskipanin at kosta kommunukassunum 130 milliónir.
Havandi í huga rokið um 12,5 milliónir, so verður stuttligt at vita, hvat borgarstjórarnir siga til at missa 130 milliónir!
Eivind Jacobsen
Strendur
P.S. annars er at siga, at einki fantilsi er í roknistykkinum sum sent er ríkisumboðnum. Men tað vita øll, uttan nakrir búskaparfrøðingar.


text:
U14 góð úrslit og U16 heim aftur úr Suðuroy við steypi
Bæði U16 og U14 dreingir hava fingið eina super byrjan uppá kappingina. Sum lesast kann aðrastaðin á síðuni hava vit tvinni U16 dreingjalið, meðan vit hava fimm U14 dreingjalið.
Umleið 60 dreingir manna okkara U14 dreingjalið A til E og galdani fyri øll er, at tey hava klára seg frálíkt higartil. Hetta vikuskiftið vunnu øll okkara U14 lið.
U14 dystirnir vóru hesir:
KÍa - HBa 1-3
HBb - ABa 6-1
HBc - ÍF 8-1
B36c - HBd 2-4
HBe - KÍc 5-1
U16 dreingir vóru á bygdastevnu í Hvalba har landskappingardysturin móti TB/Royn eisini var ein steypadystur. Hann vunnu okkara dreingir sannføran 10-1 so fyrsta steypið relaterað til landskappingina er hervið komið í hús.
Vit her á síðuni fegnast um frálíku gongdina hjá øllum okkara yngru liðum og ynskja øllum hjartaliga til lukku.


text:
Vit hava fingið Kulturhúsið hesar dagarnar í 2017/18, so seti endiliga kross í kalendaran. 29. juli halda vit Ólavsøku. 19. aug verður grillkvøld. 9. sept. er regatta. 14. okt er ætlanin at bjóða hinum feløgunum til sjavskapping og døgverða … Continue reading →
Arbeiðsdagarnir 1 og 2 juli 2017 eru avlýstir. Ætlanin er at hava nakrar arbeiðsdagar í neystinum í summar. Skotið er upp, 1.-2. juli, 8.-9. juli og 22.-23. juli. Um ein er hugaður, er bara at m…elda seg til. Tað verður … Continue reading →
17. juni verður fundur í neystinum, um regattaðina. Fundurin er fyri allar limir, so tað er bara at møta upp. Aftaná er ætlanin at rógva út á Bøgholm, “Bøgholm” er tíðanverri avlýst. Men kanska tað blívur Parnass í staðin, har … Continue reading →
Vit ynskja øllum einar gleðiligar påskir/Alle ønskes en god påske


text:
Føroysk met og bólkamet:
“Svimjarar, ið lúka treytirnar sum føroyingur kunnu seta omanfyri nevndu met til kappingar fyriskipaðar av Svimjisambandið Føroya ella til kappingar , ið Svimjisamband Føroya tekur lut í uttanlanda.
Føroyskir svimjarar, ið svimja/venja uttanlanda hava eisini møguleika, at seta “Føroysk met” og “Bólkamet” til kappingar uttanlanda.
Hesi skulu tó boðað skrivliga frá og fáa loyvi, at luttaka í svimjikappingum, eisini skal góðkendur úrslitalisti sendast SSF seinast 14 dagar eftir kappingina.
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð


text:
Nógva virksemið á Vestaru bryggju krevur pláss til parkering. Økið verður í løtuni skipað, og tá ið hetta er liðugt, eru tilsamans 297 parkeringspláss har. Tað hevur Vinnunevndin, sambært torshavn.fo samtykt. Málið hevur verið til hoyringar hjá viðkomandi pørtum.
- Nógv starvast á Vestaru bryggju, og tað fer at leggjast aftrat við fólki, og tí eru vit farin undir at fyrireika parkeringspláss til leigarar, kundar og vitjandi, sigur Bogi Andreasen, formaður í vinnunevndini.
Í Sjóvinnuhúsinum fer vinnan, Fróðskaparsetrið og íverksetan at húsast undir somu lon á 7000 fermetrum. Fyrstu leigararnir eru fluttir inn, so nú sita 28 íverksetarar í Hugskotinum á triðju hædd í bygninginum. Samstundis eru tvær hæddir í Saltsiloini bodnar út til vistveiting hjá privatum at reka. Talan er um eina gólvvídd á 591 fermetrar. Umframt alt hetta er nógv annað virksemi á Vestaru bryggju. Og hetta krevur øki, har fólk kunnu seta bilin, verður upplýst á heimasíðuni hjá Tórshavnar kommunu.
Tekningin omanfyri yvir økið er fyribils, so tí er ikki talan um endaligu loysnina.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Hvar er umboðsmaðurin
Umboðsmaðurin hevur skrivstovu undir Bryggjubakka í Havn.
Fýra løgfrøðingar arbeiða hjá umboðsmanninum, sum taka ímóti klagum frá børnum og vaksnum um skeiva viðferð móti børnum.
Tú ert vælkomin at ringja ella skriva til okkum ella koma inn á skrivstovuna at tosa við okkum.
Adressan hjá okkum er undir Bryggjubakka 11.
Telefonnummarið er 358500.
Um tú vilt senda okkum eitt bræv við postinum, kanst tú skriva til umboðsmannin, Postsmoga 2008, 110 Tórshavn.
Skrivstovan hjá okkum er opin hvønn gerandisdag frá kl. 10 til kl. 15.
Tú kanst koma inn at tosa við okkum, tá tú hevur hug. Tú kanst eisini ringja fyrst og avtala eina tíð til at tosa við onkran av okkum.


text:
Lív Erlingsdóttir Eidesgaard úr Havnar Svimjifelag vann Ólavsøkusvimjingina í gjár við tíðini 5:27.8. Lív tangeraði harvið metið hjá Ceciliu Eysturdal frá í fjør. Metið hjá monnum er 4:18.0, sum Magnus Jákupsson setti í 2011. Nummar tvey og trý í opna bólkinum vóru ávikavist Vár Erlingsdóttir Eidesgaard og Remi Lamhauge, bæði úr Havnar Svimjifelag. Skjótasta kvinna yvir 25 ár var Anja Joensen framman fyri Randi Holm og Anida Johannesen. Anja eigur sjálv metið frá í fjør sum er 8:44.0. Hjá kvinnum undir 25 ár vann Lív Erlingsdóttir Eidesgaard framman fyri Vár Erlingsdóttir Eidesgaard og Signa Vár Dávadóttir. Skjótasti, og einasti, maður undir 25 var Bartal Erlingsson Eidesgaard. Hjá monnum yvir 25 vann Remi Lamhauge við nýggjum metið á 6:16.8 framman fyri Erling Eidesgaard (6:27.5) og Uni Kárason Petersen (6:51.3), allir skjótari enn masters metið hjá Erlingi á 6:52 frá 2011.
Frá vinstru Vár og Lív Erlingsdóttir Eidesgaard og Signa Vár Dávadóttir
Frá vinstru Randi Holm, Anja Joensen og Anida Johannesen
Bartal Erlingsson Eidesgaard
Frá vinstru Erling Eidesgaard, Remi Lamhauge og Uni Kárason Petersen
Eidesgaard familjan fingu næstan ‘full house’
Related


text:
Ein harður dagur yvirstaðin, har føroyska liðið ikki stóð til at fara at gera tær stóru skreytirnar, men tó megnaði at vinna 1 gull og 4 bronsu, umframt at Sára Nysted setti nýtt juniormet í 400 frí, og kvinnustafettin setti nýtt landsliðsmet í 4×100 frí. Tað verður sagt at vit í verandi løtu enn føra kappingina um flest gullheiðursmerki á svimjistevnuni, við 8 gullheiðursmerkjum har Jersey sum nr 2 hevur 6.
Kapping 23 – Menn 100 blandað
Alvi Hjelm úr Ægir og Eyðbjørn Joensen úr Suðuroyar Svimjifelag vórðu ávikavíst nr 4 og 6 við 58.78 og 59.00, í kapping har eingin ivi var um hvør ið átti at vinna gullið, nevniliga Shaune Fraser av Cayman á 54.42.
Kapping 24 – Kvinnur 400 frí
Sára Ryggshamar Nysted úr Suðuroyar Svimjifelag vann gullið við nýggjum juniormeti 4:21.27, í kapping har Vár Erlingsdóttir Eidesgaard annars førdi líka upp til hon taldi skeivt og gjørdi innslag við 350 metrar, so at hon mátti ‘noyðast’ við bronsu og persónligum meti á 4:24.72.
Kapping 25 – Menn 200 rygg
Marius Ihlen Gardshodn úr Havnar Svimjifelag kundi ikki gera so nógv her, men mátti noyðast við 2:12.79 og eitt 8. pláss, har Thomas Gallichan av Jersey vann gull við 2:01.97.
Kapping 26 – Kvinnur 100 bringu
Ásbjørg Hjelm úr Ægir royndi tað hon kundi, men mátti noyðast við eitt fimtapláss á 1:13.16, éin hundraðpart aftanfyri nr 4 á 1:13.15. Tað hevði kravt eina stóra betring av føroyska metinum hjá Ásbjørg á 1:11.53, um hon skuldi kunnað tikið bronsuna sum Laura Kinley vann við 1:10.21, og enn meira at taka gull og silvur á 1:08.33 og 1:08.54.
Kapping 27 – Menn 100 frí
Pál Joensen úr Suðuroyar Svimjifelag varð nr 5 við 51.28, har Fraser beiggjarnir Brett og Shaune vunnu ávikavíst gull og silvur við 49.13 og 49.64.
Kapping 28 – Kvinnur 50 frí
Astrið Foldarskarð úr Havnar Svimjifelag varð nr 6 við 26.73, í kapping har Charlotte Atkinson av Man vann gull við 26.14. Besta tíð hjá Astrið er annars 26.22, sum hevði kunnað rokkið til eitt silvurheiðursmerki í dag. Men hon er ikki fult niðurtrappað, vegna venjing fram ímóti HM í august.
Kapping 29 – Menn 50 firvald
Eyðbjørn Joensen úr Suðuroyar Svimjifelag varð nr 5 við 25.41, í kapping har Fraser beiggjarnir av Cayman aftur tóku gull og silvur, Brett við 23.96 og Shaune við 25.43.
Kapping 30 – Kvinnur 200 rygg
Signhild Joensen úr Ægir kempaði seg til eitt bronsuheiðursmerki við 2:18.63, eitt vet aftanfyri silvurvinnaran Laru Butler av Cayman á 2:18.43. Courtney Butcher av Guernsey vann greitt við 2:15.32, meðan Maria Antoft varð nr 8 við 2:26.26.
Kapping 31 – Menn 4×100 blandað
Føroyska liðið bardi seg til eitt bronsuheiðursmerki, við 3:50.51 aftanfyri Jersey á 3:42.91 og Guernsey á 3:46.99. Teir fýra vóru Alvi Hjelm, Pál Joensen, Óli Mortensen og Róland Toftum. Landsliðsmetið frá Oyggjaleikum á Álandi í 2009 stendur óskalað á 3:49.68.
Kapping 32 – Kvinnur 4×100 frí
Føroysku dámurnar sorlaðu føroyska landsliðsmetið á 3:59.54 frá Oyggjaleikum í 2007, við nú at svimja 3:54.02. Hetta rakk til eitt bronsuheiðursmerki á stevnuni, aftanfyri Jersey á 3:52.88 og Isle of Man á 3:53.29. Tær sum svumu vóru Astrið Foldarskarð, Vár E. Eidesgaard, Signhild Joensen og Sára Nysted.


text:
Jógvan Hugo Gardar
01.12.2016 - 22:45
Tað eru seks av OPEC-londuum sum minka mest um oljuframleivsluna, aftana OPEC-semjuna ígjár.
Sambært OPEC eru minkingarnar hesar:
* Saudi-Arabia minkar sína framleiðslu viv 486.000 føtum um dagin til 10,06 milliónnir føt.
* Irak minkar um framleiðsluna við 210.000 føtum til 4,35 milliónr fót umdagin.
* Sameindu Arabisku Emiratini minka framleiðsluna við 139.000 føtum til 2,87 milliónir føt.
* Kuveit minkar viv 131.000 føtum um dagin til 2,71 milliónir føt.
* Venesuela minkar við 95.000 føtum til 1,97 milliónir føt.
* Angola minkar framleiðsluna við 80.000 føtum til 1,67 milliónir føt um dagin.
LES EISINI: Oljuprísurin hækkaður meir enn seks dollarar síðani ígjár
Her sæst hvussu OPEC-londini hava býtt niðurskurðin í oljuframleiðsluni millum sín. Target-soylan vísur hvat tey skulu framleiða framyvir. Kelda: Trond Omdal, Pareto


text:
Í New York verður ein tunna av ráolju í morgun seld fyri umleið 73 dollarar.
Tann økti prísurin kemst av, at øktar væntanir eru um, at heimsbúskapurin er við at reisa seg aftur eftir ringastu kreppuna síðani annan verðaldarbardaga.
Sambært Bloomberg news fer oljuprísurin eisini í hesari viku at hækka. Bloomberg news hevur gjørt eina spurnakanning, sum vísir, at ein øking í eftirspurninginum eftir bensini í USA, fer at minka um goymslurnar hjá teimum størstu orkunýtandi londunum.
Ein tunna av amerikansku tilvísingarolju, WTI, til veiting í januar, kostar í morgun 73,24 dollarar.
Til samanberingar kann nevnast, at um somu tíð í 2008 var prísurin 36 dollars.
Kelda: FB Børsen


text:
Í dag, fyrsta leygardag í oktober, er landsinnsavning í Reyða Krossi. Journalisturin Kári Mikkelsen kom á dyrnar og fekk eitt oyra í reyðu bússuna. Peningurin, ið Reyði Krossur savnar inn í dag fer til neyðstødd í Vesturafrika. Í fjør savnaði felagsskapurin inn til hungursrakt í Eysturafrika.
- Hungursvannlukkan, ið rakti Eysturafrika í 2011, kundi veri munandi minnið umfatandi, hevði verðinssamfelagið hjálpt nakað fyrr, sigur heimasíðan hjá Reyða Krossi í Føroyum og leggur afturat at umráðandi er at læra av hesum, og hjálpa Vesturafrika áðrenn hungursvannlukkan grípur enn meira um seg.
Boðini frá Reyða Krossi í dag til húskini kring landið eru, at hava reiðan pening kláran, tá innsavnarar koma á dyrnar. Eisini ber til at stuðla umvegis heimasíðuna ella við at ringja á tlf 905656 og stuðla við hundrað krónum, ella at stuðla umvegis peningastovnarnar.
Reyði Krossur er heimsins størsti hjálparfelagsskapur. Reyði Krossur í Føroyum varð stovnaður 2. apríl 1926.


text:
Hornorkestur Frelsunarhersins 80 ár
Musikmøti sunnudagin 27. oktober kl. 18, har vit eisini fáa vitjan av manskóri frá Ebenezer.
NB minnist til at flyta klokkuna til vetrartíð
Les meir...
Tann 23. oktober 2013 hátíðarheldur Hornorkestur Frelsunarhersins 80 ár stovningardagin. Í hesum sambandi fáa vit vitjan av norska dirigentinum Espen Ødegaard. Hornorkestrið hevur venjingar vikuskiftið 25. – 27. oktober. Vit vænta at fáa nógv burturúr, og leggja upp til eitt áhugavert musikmøti við fjølbroyttum horntónleiki.
Á musik møtinum sunnudagin 27. oktober kl. 18 fáa vit eisini vitjan av sangarum frá brøðrasamkomuni. Talan er manskór uml. 30-35 mans, sum eru undir leiðslu av Eli Smith.
Øll eru hjartaliga vælkomin. Tiltakið er ókeypis, men høvið verður at stuðla hornorkestrinum.


text:
Dan gav avboð til at møta forsetanum
Dan Klein --- 22.12.2017 - 09:30
Grein frá mai 2017: Orsøkin er, at Oyggjatíðindi er ikki vælkomið í Norðurlandahúsið.
Aðalkonsulatið hevði annars bjóða blaðstjóranum Dan Klein, til móttøku í Norðurlandahúsinum, hósdagin 18. mai 2017 klokkan 17:00 sí viðheftan fíl.
Dan Klein sendi hesi boðini til aðalkonsulat Íslands, við avriti til stjóran í Norðurlandahúsinum:
Aðalkonsulat Íslands
Í Føroyum
Skal takka mangar gangir fyri innbjóðing til móttøku av forseta Íslands, Guðni Th. Jóhannesson og frú Eliza Reid.
Sum eg havi gjørt tykkum vart við fyrr, so ber tað mær tíverri ikki til at koma í Norðurlandahúsið, tí eg í teldubrævi frá Urd Johannesen, (Nlh), havi fingið at vita, at Oyggjatíðindi, sum fjølmiðil, er ikki vælkomin í húsið.
Hetta til tykkara kunning.
Vinarliga
Oyggjatíðindi
Dan Klein, blaðstjóri


text:
Um tú vilt klaga til umboðsmannin, kanst tú ringja til okkum, skriva eitt bræv ella ein teldupost ella koma inn á skrivstovuna.
Vit hava eisini gjørt eitt serligt oyðublað, sum tú kanst fylla út, um tú vilt klaga til okkum. Tað sært tú her.
Um tú vilt klaga um okkurt, sum stendur í einum brævi frá skúlanum ella einum øðrum myndugleika, so er tað gott, um tú sendir brævið saman við klaguni.
Tá vit hava fingið klaguna, vilja vit kanska spyrja teg um okkurt. Um tú vilt, at vit skulu kunna ringja til tín, kanst tú skriva eitt fartelefonnummar, sum vit kunnu ringja til.
Ring til okkum, um tú hevur spurningar um, hvussu tú kanst klaga.
Telefonnummarið hjá okkum er 358500.
Teldupostadressan er bum@bum.fo
Postadressan er:
Løgtingsins umboðsmaður
Postsmoga 2008
110 Tórshavn
Skrivstovan hjá okkum er Undir Bryggjubakka 11 í Havn. Vit hava opið hvønn gerandisdag frá kl. 10 til kl. 15.


text:
Her eru úrslitini frá svimjistevnuni í Pálshøll í Vági hin 9. januar 2016, sum Suðuroyar Svimjifelag skipaði fyri. Hetta var fyrsta kapping í Pálshøll nakrantíð, og harvið eisini fyrstu ferð at kappast varð á langgeil í Føroyum.
Ivasama sambandið til Suðuroyar viðførdi tíverri, at fleiri av liðunum norðanifrá valdu at melda frá kappingini. Strandferðslan mátti vegna veður og maskinskaða flyta túrin suður leygarmorgun til fríggjakvøld, og vóru tað tey tí tey sum settust aftur, so at luttøkan varð avmarkað til vertirnar úr Suðuroyar Svimjifelag, umframt tey harðførastu úr Havnar Svimjifelag.
Leygarkvøldið mátti Strandferðslan so aftur avlýsa túrin norðuraftur leygarkvøldið, so at neyðugt varð at yvirnátta til sunnumorgunin. Men sjálv siglingin var heilt ókey, og veðrið heldur ikki verri enn at stevnan kundi avgreiðast sum ætlað.
Um sjálva stevnuna er tað at siga, at hon var elddópurin hjá Pálshøll og føroysku dómarafjøldini at fyriskipa stevnu á langgeil. Yvirdómararnir vóru Annika Næs Johannesen og Thurid Kjærbo, sum tóku prógv á dómaraskeiðunum í fjør vár, og riggaði tað avbera væl hjá teimum.
Ein løgin kensla at síggja svimjararnir nærum forsvinna út í havsbrúnna, fyri síðani at koma aftur, og skemtaði onkur lokalur áskoðari tá eisini, at nú má man hava teaterkikara við til svimjikapping. Frá svimjarunum hoyrdist bara rós um hvussu tað var at svimja í langhylinum, og vísti hann seg eisini beinanvegin at kunna brúkast til at seta føroysk met í. Fyri okkum áskoðarar var høllin kanska í so heit, so at neyðugt var at drekka nógva vætu, men er hetta nakað sum kann regulerast.
Sára Ryggshamar Nysted tók yvirskriftirnar í sjálvari svimjikappingini, við tríggjar ferðir at seta bæði føroyskt met og føroyskt juniormet, fyrst um morgunin í 400 metra frísvimjing og 100 metra frísvimjing, og síðani seinnapartin eisini í 800 metra frísvimjing.
Sára varð við 8 fyrstaplássum hin mest vinnandi svimjarin yvirhøvur, meðan Róland Toftum eisini úr Suðuroyar Svimjifelag við 5 fyrstaplássum var mest vinnandi mannligi svimjari.
Suðuroyar Svimjifelag er veruliga komið flúgvandi út í 2016, vegna góða venjing á langgeil í jólaferiuni, og vann nú tilsamans 17 gull, 6 silvur og 14 bronsur, meðan Havnar Svimjifelag vann 4 gull, 14 silvur og 6 bronsur.
Næsta svimjistevna fyri tey eldru verður í Klaksvík hin 13. og 14. februar, og næsta svimjistevna í Vági so fyrsta FøroyaMeistarastevna á langgeil, 11. til 13. mars. Men seinni í hesum mánaðinum fara nógvir svimjarar til Íslands, at luttaka á Reykjavík International 2016. Leygardagin 30. januar skipar FLOT fyri svimjistevnu á Toftum, fyri okkara yngstu aldursbólkar. Sí kalendaran hjá SSF.


text:
Vit gera mun á skaldskapi og yrkistekstum. Skaldskapur er íspunnin, t.e. skapaður í huganum á einum høvundi (t.d. skaldsøgur, stuttsøgur og yrkingar ), men yrkisteksturin viðger verulig viðurskifti við ávísum endamáli.
Talan kann eitt nú vera um blaðgreinar, ferðafrásagnir, lesarabrøv, blogg, dagbók, hugleiðingar, tíðindi, brøv, frágreiðingar, ritgerðir, ummæli, reglugerðir og kunngerðir.
Endamálið við einum yrkisteksti kann t.d. vera at upplýsa, at greiða frá, at vilja bera eina hugsan fram, at leiðbeina, at grundgeva ella at fyriskipa.


text:
Vit seta heimasíðuna upp soleiðis at hon er klár hjá tær at arbeiða við. Vit sniðgeva eisini heimasíðuna so at hon passar til tykkara virksemi og branding. Vit legga tilfar, ið tit hava, inn seta tað pent upp á síðunum (t.d. forsíða, tilvísingar, vørur, tænastur og starvsfólk)
340.000,- u/mvg (425.000,- v/mvg)
Vit seta heimasíðuna upp soleiðis at hon er klár hjá tær at arbeiða við. Vit sniðgeva eisini heimasíðuna so at hon passar til tykkara virksemi og branding.
59.900,- u/mvg (74.875,- v/mvg)
Vit seta heimasíðuna upp soleiðis at hon er klár hjá tær at arbeiða við. Vit sniðgeva toppin av heimasíðuni soleiðis at hann passar til tykkara branding.
+ 2.000 kr at brúka í Vevlýsingum. Les meira um Vevlýsingar
.
10.000,- u/mvg (12.500,- v/mvg)
Mánaðargjaldið
Eftir at heimasíðan er uppsett, verður eitt mánaðarligt gjald at gjalda, ið m.a. fevnir um hýsing, support og dagføringar/betringar av skipanini.
Prísir eru uttan MVGTørv á enn meira?
Eingin trupuleiki! Vit seta rætta pakkan saman til tykkara tørv. Tað verður ongantíð dýrt.


text:
Eins og strongd ávirkar trivnaðin og harvið mótstøðuførið hjá okkum menniskjum, er júst tað sama galdandi fyri laks. Í samstarvi við Luna hevur Fiskaaling seinastu mánaðirnar ment eina mannagongd til at máta strongdarhormonið, kortisol, í slipuni, sum er slímlagið uttan á skræðuni. Úrslitini eru sera góð, tí royndirnar vísa, at til ber at fáa eins neyv úrslit við nýggja kanningarháttinum, sum tá talan er um blóðroyndir.
- Hóast fleiri royndir skulu til, so ivast vit ikki í, at mátingar av slipu kunnu vera eitt virðismikið amboð til máting av strongd hjá laksi, og sum í stóran mun kann avloysa blóðroyndirnar, ið bæði eru truplari og umstøðuligari at gera. Við minni ampa av kanningarháttinum eru góðir møguleikar hjá alifeløgunum at økja um títtleikan av kanningunum og harvið neyvari fylgja við í heilsustøðuni hjá laksinum á bæði landi og sjógvi. Grundleggjandi er talan um eitt virðismikið amboð, bæði tá ræður um at menna framleiðsluna, eins væl og til granskingarverkætlanir, siga Elin Djurhuus Samuelsen og Ása Jacobsen.
Granskararnir vísa á, at øll alifeløgini hava víst hesum møguleikanum áhuga, og fleiri ynski eru í alivinnuni um at nýta hendan kanningarháttin í bæði framleiðslu og verkætlanum framyvir.
Lesið meira um granskingina hjá Fiskaaling her.


text:
Vælkomin handan føroyska ælabogan
Rørslan LGBT Føroyar er áhugafelagsskapurin hjá samkyndum, tvíkyndum og transpersónum í Føroyum. Endamálið við rørsluni er at økja um trivnaðin hjá kynsligu minnilutunum í samfelagnum, umframt at betra um rættindini og arbeiða fram ímóti fullari javnstøðu í øllum viðurskiftum samfelagsins, m.a. við kunning og sum heild at gerast sjónligar.
British gay couple is first to wed in the Faroe Islands
The Faroe Islands became the last Nordic country to introduce same-sex marriages this summer. After a long and hard battle for marriage equality in the Faroe Islands, the law finally came into effect on July 1st. However, the first same-sex couple to take advantage of the new law turned outRead more
8th Annual Faroe Pride
The eighth annual Faroe Pride will take place in Tórshavn, Faroe Islands on July 27th 2017. The parade starts by the national football stadium, Tórsvøllur at 4 pm and will end outside the Parliament building downtown. Everyone is free to join in the parade and celebrate diversity in the FaroeRead more
Faroe Islands becomes 23rd country in the world to legalise gay marriage
On May 30th 2017, the Faroe Islands became the 23rd country in the world to legalise gay marriage. The Faroe Islands are the last country in the Nordic region to provide full marriage equality to all its citizens. The Faroe Islands is also one of the last countries in WesternRead more
LGBT fegnast um einar javnrættari Føroyar
Hósdagin, 1. juni, hevði Róland Samuelsen, sáli, havt føðingardag eins og 6 ár eru liðin, síðani LGBT Føroyar rørslan varð sett á stovn. LGBT Føroyar hevði ynskt, at føroyska lóggávan langt síðani hevði givið samkyndum borgarum innivist. Men um fyrilit verður tikið fyri, hvussu leingi føroysk samkynd hava verið noyddRead more
Nýtt LGBT tilfar til fólkaskúlan
Føroyskir LGBTarar kundu neyvan ímyndað sær betri ”brúðargávur” enn nýggju temasíðuna hjá Námi, ”Samkynd giftast” og nýggju lærubókina “Kroppur, kenslur og kynslív”, sum Bókadeild Føroya Lærarafelag hevur givið út. LGBT Føroyar fegnast um, at limirnir í rørsluni nú fáa innivist í bæði føroysku lóggávuni og føroyska fólka- og miðnámsskúlanum.Read more
FAROE ISLANDS SAY YES TO SAME-SEX MARRIAGE
The Faroe Islands became the final Nordic country to legalize same-sex marriage. On a vote of 19-14, the Faroe Islands approved the adoption of Denmark’s same-sex matrimonial laws, with the only difference being that the Faroese church will not be performing same-sex weddings unless they choose to. The Faroe Islands,Read more
Hoyringsskriv til Mentanar-, Rættar- og Trivnaðarnevndina frá LGBT Føroyum
Góða dag øll somul og vegna nevndina í LGBT Føroyar vil eg fegin siga stóra takk fyri, at vit vóru bjóðaði til hoyringar her í dag í hesum – fyri okkum – sera týðandi og avgerandi máli, sum er alt avgerandi fyri okkara framtíð sum borgarar í Føroyum. Vit viljaRead more
Yvirlýsing: Gevið okkara børnum somu rættindi sum tínum!
VEGNA FORELDUR OG VERJAR AT SAMKYNDUM, TVÍKYNDUM OG TVØRKYNDUM FØROYINGUM: Annika W. og Pætur A. Bærentsen, Lauritsargøta 3, 100 Tórshavn Anette Luid og Eyðun Luid, Tildugøta 7, 100 Tórshavn Birita Gunnarsdóttir, Húsadalsvegur 23, 380 Sørvágur Birgit og Petur Rouch, Spógvavegur 51, 100 Tórshavn Dagmar Húsdal Leonsson og Erling Leonsson, ÍRead more
Tríggjar LGBT stuttsøgur og eitt fyrimyndarligt Norðurlandahús í 2015
Tríggjar LGBT stuttsøgur Í 2015 gjørdust vit tríggjar LGBT stuttsøgur ríkari í Føroyum. Fyrr í ár lat Sámal Soll stuttsøgusavnið Glasbúrið úr hondum, og har var m.a. stuttsøgan “10 ára broytingin” við. Ingun Christensen útgav eisini herfyri nýtt stuttsøgusavn, har vit kundu lesa um m.a. “Mannin við yvirskegginum”. At enda vannRead more
Hvørjir aðrir minnilutabólkar hava søguliga verið útihýstir úr føroysku hjúnabandslógunum?
Fráskyld (1380-1922) Fólk, sum ikki ynskja at giftast í Fólkakirkjuni (1563-1851) Fólk uttan ”sin rette fornuft og forstand” (1688-1922) Ognarleys (1777-1846) Menn, ið móttaka almenna forsorgarhjálp (1923-2002) Fólk við kynssjúku (1922-2002) Sálarsjúk (1922-2002) Psykopatar (1922-2002) Menningartarnaði (1922-2002) Evnaveik (1922-2002) Fólk við epilepsi. "Af hensyn til epilepsiens »art og farlighed forRead more


text:
Prøvatakarar frá Havstovuni vóru fríggjadagin 4. november á landingarmiðstøðini Barðinum í Havn og tóku prøvar av fiski. Henda dagin landaði línuskipið “Sandshavið”. Íalt vórðu 131 toskar, 162 hýsur og 112 upsar longdarmátaði og vigaði henda dagin. Harafturat vórðu nytrur tiknar av 60 fiskum av hvørjum slagi. Nytrurnar verða brúktar til aldursgreiningar. Tyngsti toskurin í prøvanum vigaði 13,83 kg, tyngsta hýsan 3,8 kg og tyngsti upsin 9,1 kg, sí mynd niðanfyri. Talan er um kruvda vekt.
Longd á toski, hýsu og upsa í mun til kruvda vekt í prøvunum frá Sandshavinum henda dagin
Gjøgnum alt árið verða tílíkir prøvar tiknir av veiðu frá føroyskum fiskiskipum kring landið. Tá hesir eru liðugt viðgjørdir og aldurin á nytrunum er lisin, eru teir høvuðsgrundarlagið undir stovnsmetingini av ymsu fiskasløgunum kring Føroyar.
Toskur, sum verður kannaður.
Longdarmáting av toski.
Viging av toski.
Nytrur til at staðfesta aldur.
Skíggjamynd av elektronisku mátiskipanini.


text:
Skjalprógv um Heldina á enskum
Heldin er grundað á estlendska samskiftispallin X-Road. Á leinkjuni her, ber til at síggja eina live-frásøgn av X-Road og fáa eina kenslu av hvussu umfatandi hesin samskiftispallur er.
Leinkjurnar niðanfyri vísa til skjalprógv um X-Road á enskum og geva innlit í víðkaðu tøkniligu frágreiðingina um Heldina.
Instructions for verifying X-Road queries
X-Road MISP2 installation and configuration guide
X-Road Security server user's guide
Protocol for Data Exchange Between Databases and Information Systems


text:
Christian og Gunnar longt um sáttmálan
1. lið26-07-2013 - Jónfinn Petursson
Havnar Bóltfelag er longu farið í gongd við at leggja fundamentið undir komandi kappingarárini. Hósdagin varð greitt, at Christan R. Mouritsen og Gunnar Haraldsen verða verandi í barndómsfelagnum komandi árini.
Báðir høvdu sáttmála galdandi fyri hetta kappingarárið, og hesir stuttu sáttmálarnir hava verið galdandi fyri fleiri av leikarunum á besta liðnum.
Tí er tað sera hugaligt, at Christian og Gunnar hava valt at leinga um samstarvið, ið bindur teir til barndómsfelagið í longri tíð.
Christian Restorff Mouritsen, sum seinni í ár verður 25 ár, vísti sínar avgjørdu dygdir í fjør, tá hann endaði sum toppskjútti fyri okkum. Í ár hevur hann bara koyrt víðari við fullari ferð og er ein sera týðandi partur av okkara frálíka álopsspæli.
Gunnar Højgaard Haraldsen er eitt ár eldri enn Christian. Gunnar hevur í ár rættiliga tikið av møguleikanum og víst sínar dygdir sum álítandi miðverji. Saman við Jóhan Troest hava teir megnað at stápla eina verjueind uppá beinini, ið vit í HB ikki hava sæð nú í nøkur ár.
Havnar Bóltfelag fegnast stórliga um, at Gunnar og Christian hava gjørt sáttmála við felagið, ið er galdandi til endan av 2015.
Myndir: Finnbogi Arge